02019R1122 — DA — 01.01.2021 — 001.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

►B KOMMISSIONENS DELEGEREDE FORORDNING (EU) 2019/1122 af 12. marts 2019 om supplerende regler til Europa-Parlamentets og Rådets direktiv 2003/87/EF for så vidt angår driften af EU-registret (EØS-relevant tekst) (EUT L 177 af 2.7.2019, s. 3)

Ændret ved:









▼B

KOMMISSIONENS DELEGEREDE FORORDNING (EU) 2019/1122

af 12. marts 2019

om supplerende regler til Europa-Parlamentets og Rådets direktiv 2003/87/EF for så vidt angår driften af EU-registret

(EØS-relevant tekst)







AFSNIT I

GENERELLE BESTEMMELSER







KAPITEL 1

Genstand, anvendelsesområde og definitioner

Artikel 1

Genstand

Ved denne forordning fastlægges generelle bestemmelser samt krav vedrørende drift og vedligeholdelse for EU-registret og den uafhængige transaktionsjournal, jf. artikel 20, stk. 1, i direktiv 2003/87/EF.

Artikel 2

Anvendelsesområde

Denne forordning finder anvendelse på kvoter, der udstedes inden for rammerne af Den Europæiske Unions emissionshandelssystem (EU ETS).

▼M1

Denne forordning finder også anvendelse på årlige emissionstildelingsenheder (»AEA«).

▼B

Artikel 3

Definitioner

I denne forordning finder definitionerne i artikel 3 i forordning (EU) nr. 1031/2010 og i artikel 3 i Kommissionens delegerede forordning (EU) 2019/331 ( 1 ) anvendelse. Endvidere forstås ved:

1) »central administrator« : person udpeget af Kommissionen i medfør af artikel 20 i direktiv 2003/87/EF

2) »national administrator« : organ med ansvar for på en medlemsstats vegne at administrere en række brugerkonti under medlemsstatens jurisdiktion i EU-registret, og som udpeges i henhold til artikel 7

3) »kontohaver« : en fysisk eller juridisk person, der har en konto i EU-registret

4) »kontooplysninger« : alle de oplysninger, der er nødvendige for at åbne en konto eller registrere en verifikator, herunder alle oplysninger om de udnævnte repræsentanter for kontoen hhv. verifikatoren

5) »kompetent myndighed« : den eller de myndigheder, der udpeges af en medlemsstat, jf. artikel 18 i direktiv 2003/87/EF

6) »verifikator« : en verifikator som defineret i artikel 3, nr. 3), i Kommissionens gennemførelsesforordning (EU) 2018/2067 ( 2 )

7) »luftfartskvoter« : kvoter, der er udstedt i henhold til artikel 3c, stk. 2, i direktiv 2003/87/EF, herunder kvoter, der er oprettet til samme formål, og som stammer fra emissionshandelssystemer, der er samordnet med EU ETS i henhold til artikel 25 i nævnte direktiv

8) »almindelige kvoter« : alle andre kvoter, der er udstedt i henhold til direktiv 2003/87/EF, herunder kvoter fra emissionshandelssystemer, der er samordnet med EU ETS i henhold til artikel 25 i nævnte direktiv

9) »proces« : en automatiseret teknisk fremgangsmåde til udførelse af en handling vedrørende en konto eller en enhed i EU-registret

10) »udførelse« : afslutning af en proces, der foreslås udført, hvilket enten kan betyde, at processen fuldføres, såfremt alle betingelser er opfyldt, eller at den bringes til ophør

11) »hverdag« : enhver dag i året fra mandag til fredag

▼M1

12) »transaktion« : en proces i EU-registret, der indebærer overførsel af en kvote eller en årlig emissionstildelingsenhed fra en konto til en anden

▼B

13) »returnering« : en driftsleders eller luftfartøjsoperatørs registrering af en kvote som modregning for de verificerede emissioner fra den pågældendes anlæg eller luftfartøj

14) »sletning« : indehaverens definitive afhændelse af en kvote uden modregning af verificerede emissioner

15) »hvidvask af penge« : hvidvask af penge som defineret i artikel 1, stk. 3, i direktiv (EU) 2015/849

16) »alvorlig lovovertrædelse« : en alvorlig lovovertrædelse som defineret i artikel 3, stk. 4, i direktiv (EU) 2015/849

17) »finansiering af terrorisme« : finansiering af terrorisme som defineret i artikel 1, stk. 5, i direktiv (EU) 2015/849

18) »direktør« : en person med ledelsesansvar som defineret i artikel 3, stk. 1, nr. 25), i forordning (EU) nr. 596/2014

19) »modervirksomhed« : en modervirksomhed som defineret i artikel 2, nr. 9), i Europa-Parlamentets og Rådets direktiv 2013/34/EU ( 3 )

20) »dattervirksomhed« : en dattervirksomhed som defineret i artikel 2, nr. 10), i direktiv 2013/34/EU

21) »koncern« : en koncern som defineret i artikel 2, nr. 11), i direktiv 2013/34/EU

22) »CCP« : en CCP som defineret i artikel 2, nr. 1), i Europa-Parlamentets og Rådets forordning (EU) nr. 648/2012 ( 4 ).

▼M1

23) »ESR-overholdelsesperiode« : tidsrummet fra den 1. januar 2021 til den 31. december 2030, i hvilket medlemsstaterne skal begrænse deres drivhusgasemissioner i henhold til forordning (EU) 2018/842

24) »årlig emissionstildelingsenhed« : en undergruppe af en medlemsstats årlige emissionstildeling, der er fastlagt i henhold til artikel 4, stk. 3, og artikel 10 i forordning (EU) 2018/842/EF svarende til et ton kuldioxidækvivalent.

▼B







KAPITEL 2

Registersystemet

Artikel 4

EU-registret

1. Den centrale administrator fører og vedligeholder EU-registret og dets tekniske infrastruktur.

▼M1

2. Medlemsstaterne anvender EU-registret med henblik på at opfylde deres forpligtelser i henhold til artikel 19 i direktiv 2003/87/EF og artikel 12 i forordning (EU) 2018/842. De processer, som er anført i nærværende forordning, stilles til rådighed for nationale administratorer og kontohavere via EU-registret.

▼B

3. Den centrale administrator sikrer, at EU-registret opfylder de krav til hardware, net, software og sikkerhed, der er fastsat i dataudvekslingsspecifikationerne og de tekniske specifikationer, jf. artikel 75.

Artikel 5

EU-transaktionsjournalen

1. I henhold til artikel 20 i direktiv 2003/87/EF oprettes en EU-transaktionsjournal (EUTL) i form af en standardiseret elektronisk database for transaktioner inden for denne forordnings anvendelsesområde.

2. Den centrale administrator fører og vedligeholder EU-transaktionsjournalen efter bestemmelserne i denne forordning.

3. Den centrale administrator sikrer, at EU-transaktionsjournalen kan kontrollere og registrere alle de processer, der henvises til i denne forordning, og opfylder de krav til hardware, net og software, der er fastsat i dataudvekslingsspecifikationerne og de tekniske specifikationer, jf. artikel 75.

4. Den centrale administrator sikrer, at EU-transaktionsjournalen kan registrere alle processer, der er beskrevet i kapitel 3 i afsnit I samt i afsnit II og III.

Artikel 6

Kommunikationsforbindelser mellem registrene og EU-transaktionsjournalen

1. Den centrale administrator sikrer, at der i EU-registret opretholdes en kommunikationsforbindelse til de registre over systemer for handel med drivhusgasemissioner, med hvilke der er indgået en aftale om samordning i henhold til artikel 25 i direktiv 2003/87/EF, med henblik på kommunikation om kvotetransaktioner.

2. Den centrale administrator sikrer, at der i EU-registret opretholdes en direkte kommunikationsforbindelse til EU-transaktionsjournalen med det formål at kontrollere og registrere kvotetransaktioner og de kontoforvaltningsprocesser, der er fastlagt i kapitel 3 i afsnit I. Alle transaktioner vedrørende kvoteenheder skal finde sted i EU-registret og skal registreres og kontrolleres af EU-transaktionsjournalen. Den centrale administrator kan etablere en begrænset kommunikationsforbindelse mellem EU-transaktionsjournalen og registret i et tredjeland, som har undertegnet en traktat om tiltrædelse af Unionen.

Artikel 7

Nationale administratorer

1. Hver medlemsstat udpeger en national administrator. Medlemsstaten har i henhold til artikel 10 adgang til og forvalter egne konti og kontiene i EU-registret under dens jurisdiktion via den nationale administrator som fastlagt i bilag I.

2. Medlemsstaterne og Kommissionen sikrer, at der ikke er interessekonflikter mellem de nationale administratorer, den centrale administrator og kontohavere.

3. Hver enkelt medlemsstat underretter Kommissionen om den nationale administrators identitet og kontaktoplysninger, herunder et nødtelefonnummer, som skal anvendes i tilfælde af sikkerhedsrelaterede hændelser.

4. Kommissionen samordner gennemførelsen af denne forordning med medlemsstaternes nationale administratorer og den centrale administrator. Kommissionen sikrer navnlig, at der i overensstemmelse med traktaterne foretages alle relevante høringer om spørgsmål og procedurer vedrørende driften af registre, som reguleres ved denne forordning, og gennemførelsen af denne forordning. Betingelserne for samarbejdet, der aftales mellem den centrale administrator og de nationale administratorer, skal omfatte fælles arbejdsgange for gennemførelsen af denne forordning, procedurer for ændringsstyring og hændelseshåndtering i EU-registret, tekniske specifikationer for EU-registrets og EU-transaktionsjournalens drift og pålidelighed samt bestemmelser om de dataansvarliges opgaver i forbindelse med personoplysninger, der indsamles i henhold til denne forordning. Samarbejdsbetingelserne kan omfatte nærmere bestemmelser om konsolidering af de eksterne kommunikationsforbindelser, informationsteknologiinfrastrukturen og procedurerne for adgang til brugerkonti. For at sikre en harmoniseret gennemførelse af afsnit I, kapitel 3, forelægger den centrale administrator hvert andet år de nationale administratorer en rapport om de relevante fremgangmåder i hver enkelt medlemsstat.

▼M1

5. Den centrale administrator, de kompetente myndigheder og de nationale administratorer gennemfører kun processer, som er nødvendige for udførelsen af deres respektive opgaver, jf. direktiv 2003/87/EF og forordning (EU) 2018/842.

▼B







KAPITEL 3

Konti







Afdeling 1

Generelle bestemmelser for alle konti

Artikel 8

Konti

1. Medlemsstaterne og den centrale administrator sikrer, at EU-registret indeholder konti som anført i bilag I.

2. Hver kontotype må indeholde de enhedstyper, som er fastlagt i bilag I.

Artikel 9

Kontostatus

1. En konto kan have følgende status: »åben«, »spærret«, »afventer lukning« eller »lukket«. I særlige år kan konti også have status af »udelukket«.

2. Der må ikke igangsættes processer fra spærrede konti bortset fra de processer, der er angivet i artikel 22, 31 og 56.

3. Før en konto lukkes, kan den gives statussen »afventer lukning« i den periode, hvor der kan tages retsmidler i brug mod lukningen, eller indtil betingelserne for lukning er opfyldt, dog ikke længere end 10 år. Der må ikke igangsættes processer fra konti med status »afventer lukning«, sådanne konti kan ikke erhverve enheder, og al adgang til disse konti suspenderes. En konto med status »afventer afslutning« kan kun få ændret status til »åben«, hvis alle betingelserne for at åbne en konto er opfyldt.

4. Der må ikke igangsættes processer fra lukkede konti. En lukket konto må ikke genåbnes og kan ikke erhverve enheder.

5. Hvis et anlæg udelukkes fra EU ETS i medfør af artikel 27 eller 27a i direktiv 2003/87/EF, giver den nationale administrator den hertil svarende driftslederbeholdningskonto status af »udelukket«, så længe udelukkelsen varer.

6. Efter at den kompetente myndighed har meddelt, at en luftfartøjsoperatørs flyvninger ikke længere er omfattet af EU ETS i henhold til bilag I til direktiv 2003/87/EF i et givet år, giver den nationale administrator den hertil svarende luftfartøjsoperatørbeholdningskonto status af »udelukket« efter at have givet den pågældende luftfartøjsoperatør en forhåndsmeddelelse herom, og indtil den kompetente myndighed meddeler, at luftfartøjsoperatørens flyvninger igen er omfattet af EU ETS.

7. Der må ikke igangsættes processer fra udelukkede konti bortset fra de processer, der er angivet i artikel 22 og 57, og de processer, der er angivet i artikel 31 og 56 svarende til den periode, hvor kontoens status ikke var »udelukket«.

Artikel 10

Administration af konti

1. Hver konto har en administrator, der er ansvarlig for administrationen af kontoen på en medlemsstats vegne eller på Unionens vegne.

2. Hvilken administrator der er ansvarlig for en konto, bestemmes ud fra kontotypen i overensstemmelse med bilag I.

3. Kontoadministratoren har ansvaret for at åbne, suspendere adgangen til eller lukke en konto, ændre kontoens status, godkende bemyndigede repræsentanter, tillade ændringer i kontooplysninger, der kræver administratorens godkendelse, igangsætte transaktioner, hvis kontorepræsentanten eller kontohaveren anmoder herom i henhold til artikel 20, stk. 6 og 7, og igangsætte transaktioner, hvis den kompetente myndighed eller den relevante retshåndhævende myndighed giver anvisning herom, i overensstemmelse med denne forordning.

4. Administratoren kan pålægge kontohavere og deres repræsentanter at indvilge i at opfylde rimelige vilkår og betingelser i overensstemmelse med denne forordning under iagttagelse af de forhold, der er anført i bilag II.

5. Konti reguleres af love og henhører under administratorens medlemsstats jurisdiktion, og enhederne på disse konti anses for at være hjemmehørende i den pågældende medlemsstat.

Artikel 11

Underretninger fra den centrale administrator

Den centrale administrator underretter kontorepræsentanterne og den nationale administrator om den påtænkte udførelse og fuldførelse eller ophør af en proces vedrørende kontoen samt om ændring af kontoens status via en automatisk mekanisme, der er beskrevet i dataudvekslingsspecifikationerne og de tekniske specifikationer, jf. artikel 75. Underretningerne fremsendes på kontoadministratorens medlemsstats officielle sprog.







Afdeling 2

Åbning og ajourføring af konti

▼M1

Artikel 12

Åbning af konti, der administreres af den centrale administrator

1. Den centrale administrator skal åbne alle ETS-administrationskonti i EU-registret, EU-totalmængdekontoen (ESR-AEA), sletningskontoen ifølge forordning (EU) 2018/842 (»ESR-sletningskontoen«), EU-totalmængdekontoen (bilag II-AEA), EU-ESR-sikkerhedsreservekontoen og en ESR-overholdelseskonto for hver medlemsstat for hvert år i overholdelsesperioden.

2. Den nationale administrator, som udpeges i medfør af artikel 7, stk. 1, fungerer som bemyndiget repræsentant for ESR-overholdelseskontiene.

▼B

Artikel 13

Åbning af en auktionssikkerhedsstillelseskonto i EU-registret

1. Et clearingsystem eller et afviklingssystem som defineret i forordning (EU) nr. 1031/2010, der er forbundet til en auktionsplatform, som er udpeget i henhold til artikel 26 eller artikel 30 i nævnte forordning, kan forelægge en national administrator en anmodning om åbning af en konto til sikkerhedsstillelse i forbindelse med auktion (»auktionssikkerhedsstillelseskonto«) i EU-registret. Den person, der anmoder om åbning af kontoen, skal forelægge de oplysninger, som er anført i bilag IV.

2. Senest 20 hverdage efter modtagelsen af fuldstændige oplysninger i overensstemmelse med denne artikels stk. 1 og artikel 21 åbner den nationale administrator auktionssikkerhedsstillelseskontoen i EU-registret eller underretter den person, der anmoder om åbning af kontoen, om, at anmodningen afvises i medfør af artikel 19.

3. Kvoter på en auktionssikkerhedsstillelseskonto udgør sikkerhed som defineret i artikel 2, litra m), i Europa-Parlamentets og Rådets direktiv 98/26/EF.

I forbindelse med artikel 9, stk. 2, i direktiv 98/26/EF udgør en auktionssikkerhedsstillelseskonto i EU-registret den relevante konto, og den anses for at være placeret i og underlagt lovgivningen i den medlemsstat, der er omhandlet i artikel 10, stk. 5, i denne forordning.

Artikel 14

Åbning af driftslederbeholdningskonti i EU-registret

1. Senest 20 hverdage efter ikrafttrædelsen af en drivhusgasemissionstilladelse forelægger den relevante kompetente myndighed eller driftslederen de oplysninger, som er anført i bilag VI, for den relevante nationale administrator og anmoder den nationale administrator om at åbne en driftslederbeholdningskonto i EU-registret.

2. Senest 20 hverdage efter modtagelsen af fuldstændige oplysninger i overensstemmelse med denne artikels stk. 1 og artikel 21 åbner den nationale administrator en driftslederbeholdningskonto for hvert anlæg i EU-registret eller underretter den potentielle kontohaver om, at anmodningen om at åbne kontoen afvises i medfør af artikel 19.

3. Der må kun åbnes en ny driftslederkonto, hvis anlægget ikke allerede har en driftslederbeholdningskonto, som er åbnet på grundlag af samme drivhusgasemissionstilladelse.

Artikel 15

Åbning af luftfartøjsoperatørbeholdningskonti i EU-registret

1. Senest 20 hverdage efter godkendelsen af en luftfartøjsoperatørs overvågningsplan forelægger den kompetente myndighed eller luftfartøjsoperatøren de oplysninger, som er anført i bilag VII, for den relevante nationale administrator og anmoder den nationale administrator om at åbne en luftfartøjsoperatørbeholdningskonto i EU-registret.

2. Hver luftfartøjsoperatør har én luftfartøjsoperatørbeholdningskonto.

3. Luftfartøjsoperatører, der udfører luftfartsaktiviteter, hvor de samlede emissioner er lavere end 25 000 ton CO 2 -ækvivalenter pr. år, eller som udfører færre end 243 flyvninger pr. periode i tre på hinanden følgende firemånedersperioder, kan bemyndige en fysisk person eller en juridisk enhed til at åbne en luftfartøjsoperatørkonto og til at returnere kvoter i henhold til artikel 12, stk. 2a, i direktiv 2003/87/EF på deres vegne. Luftfartøjsoperatøren bærer stadig ansvaret for kvoteoverholdelsen. Luftfartøjsoperatøren sikrer i forbindelse med bemyndigelsen af den fysiske person eller den juridiske enhed, at der ikke er nogen interessekonflikt mellem den bemyndigede person eller enhed og de kompetente myndigheder, de nationale administratorer, verifikatorer eller andre organer, der er underlagt bestemmelserne i direktiv 2003/87/EF og de retsakter, der er vedtaget til gennemførelse heraf. Til dette formål forelægger den bemyndigede fysiske person eller juridiske enhed de oplysninger, der kræves i henhold til stk. 1.

4. Senest 20 hverdage efter modtagelsen af fuldstændige oplysninger i overensstemmelse med denne artikels stk. 1 og artikel 21 åbner den nationale administrator en luftfartøjsoperatørbeholdningskonto for hver luftfartøjsoperatør i EU-registret eller underretter den potentielle kontohaver om, at anmodningen om at åbne kontoen afvises i medfør af artikel 19.

5. En luftfartøjsoperatør har kun én luftfartøjsoperatørbeholdningskonto.

Artikel 16

Åbning af handelskonti i EU-registret

1. En anmodning om åbning af en handelskonto i EU-registret indgives af den potentielle kontohaver til den nationale administrator. Den potentielle kontohaver forelægger de oplysninger, som den nationale administrator kræver, herunder som minimum de oplysninger, der er anført i bilag IV.

2. Den nationale administrators medlemsstat kan kræve, at de potentielle kontohavere som en betingelse for at få åbnet en handelskonto har fast bopæl eller er registreret i den kontoadministrerende nationale administrators medlemsstat.

3. Den nationale administrators medlemsstat kan kræve, at de potentielle kontohavere som en betingelse for at få åbnet en handelskonto er momsregistreret i den kontoadministrerende nationale administrators medlemsstat.

4. Senest 20 hverdage efter modtagelsen af fuldstændige oplysninger i overensstemmelse med denne artikels stk. 1 og artikel 21 åbner den nationale administrator en handelskonto i EU-registret eller underretter den potentielle kontohaver om, at anmodningen om at åbne kontoen afvises i medfør af artikel 19.

Artikel 17

Åbning af nationale beholdningskonti i EU-registret

Den kompetente myndighed i en medlemsstat giver den nationale administrator anvisning om at åbne en national beholdningskonto i EU-registret senest 20 hverdage efter modtagelsen af de oplysninger, der er fastsat i bilag III.

Artikel 18

Registrering af verifikatorer i EU-registret

1. En anmodning om registrering af en verifikator i EU-registret indgives til den nationale administrator. Den person, der anmoder om registrering, skal forelægge de oplysninger, som kræves af den nationale administrator, herunder de oplysninger, der er fastsat i bilag III og V.

2. Senest 20 hverdage efter modtagelsen af fuldstændige oplysninger i overensstemmelse med denne artikels stk. 1 og artikel 21 registrerer den nationale administrator verifikatoren i EU-registret eller underretter den potentielle verifikator om, at anmodningen om at registrere denne afvises i medfør af artikel 19.

Artikel 19

Afvisning af anmodning om at åbne en konto eller registrere en verifikator

1. Den nationale administrator kontrollerer, at de forelagte oplysninger og dokumenter i forbindelse med åbningen af en konto eller registreringen af en verifikator er fuldstændige, ajourførte, nøjagtige og korrekte.

I tilfælde af begrundet tvivl kan den nationale administrator anmode om bistand fra en anden national administrator i forbindelse med den kontrol, der er omhandlet i første afsnit. Den administrator, der har modtaget en sådan anmodning, kan afvise den. Den potentielle kontohaver eller verifikator kan udtrykkeligt bede den nationale administrator om at anmode om en sådan bistand. Den nationale administrator underretter den potentielle kontohaver eller verifikator om en sådan anmodning om bistand.

2. En national administrator kan afvise at åbne en konto eller registrere en verifikator: a) hvis de forelagte oplysninger og dokumenter er ufuldstændige, uaktuelle eller på anden måde unøjagtige eller falske b) hvis en retshåndhævende myndighed forelægger oplysninger, eller en national administrator på anden vis får oplysninger om, at den potentielle kontohaver eller, i tilfælde af en juridisk person, en person i den potentielle kontohavers ledelse er genstand for efterforskning eller inden for de seneste fem år er dømt for svig med kvoter, hvidvask af penge, finansiering af terrorisme eller andre former for alvorlig lovovertrædelse, hvortil kontoen kan anvendes c) hvis den nationale administrator har rimelige grunde til at antage, at kontoen muligvis anvendes til svig med kvoter, hvidvask af penge, finansiering af terrorisme eller andre former for alvorlig lovovertrædelse d) af andre grunde fastsat i national ret.

3. Hvis den nationale administrator i henhold til stk. 2 afviser at åbne en driftslederkonto eller luftfartøjsoperatørkonto, kan kontoen åbnes efter anvisning fra den kompetente myndighed. Al adgang til kontoen suspenderes i overensstemmelse med artikel 30, stk. 4, indtil de i stk. 2 anførte årsager til afvisning ikke længere er til stede.

4. Hvis den nationale administrator afviser at åbne en konto, kan den person, der anmoder om åbning af en konto, gøre indsigelse hos den kompetente myndighed eller den ifølge national ret relevante myndighed, som giver den nationale administrator anvisning om enten at åbne kontoen eller bekræfte afvisningen i en begrundet afgørelse, med forbehold for krav i national ret, som forfølger et legitimt mål, der er foreneligt med denne forordning, og står i et rimeligt forhold til målet.

Artikel 20

Bemyndigede repræsentanter

1. Den centrale administrator sikrer, at bemyndigede repræsentanter for konti i EU-registret har adgang til de pågældende konti og har en af følgende rettigheder på kontohaverens vegne: a) ret til at igangsætte processer b) ret til at godkende processer, hvis det er påkrævet c) ret til at igangsætte processer og godkende processer, der er igangsat af en anden bemyndiget repræsentant.

2. Ved åbningen skal hver konto have mindst to bemyndigede repræsentanter med en af følgende kombinationer af rettigheder: a) én bemyndiget repræsentant med ret til at igangsætte processer og én med ret til at godkende processer b) én bemyndiget repræsentant med ret til at igangsætte processer og godkende processer, der er igangsat af en anden bemyndiget repræsentant, og én med ret til at godkende processer c) én bemyndiget repræsentant med ret til at igangsætte processer og én med ret til at igangsætte processer og godkende processer, der er igangsat af en anden bemyndiget repræsentant d) to bemyndigede repræsentanter med ret til at igangsætte processer og godkende processer, der er igangsat af en anden bemyndiget repræsentant.

3. Verifikatorer skal have mindst én bemyndiget repræsentant, der igangsætter relevante processer på verifikatorens vegne. En repræsentant for en verifikator må ikke være repræsentant for nogen konto.

4. Kontohavere kan beslutte, at godkendelse fra mere end én bemyndiget repræsentant ikke er nødvendig, for at der kan foreslås udførelse af overførsler til konti på den liste over betroede konti, der er opstillet i henhold til artikel 23. Kontohaveren kan tilbagekalde en sådan beslutning. Beslutningen og tilbagekaldelsen heraf meddeles den nationale administrator i en behørigt underskrevet erklæring.

5. Ud over de bemyndigede repræsentanter, der er anført i stk. 1 og 2, kan en konto også have bemyndigede repræsentanter, som udelukkende har »læseadgang« til kontoen.

6. Hvis en bemyndiget repræsentant af tekniske eller andre grunde ikke kan få adgang til EU-registret, kan den nationale administrator på anmodning igangsætte eller godkende transaktioner på vegne af den bemyndigede repræsentant i overensstemmelse med dennes rettigheder, forudsat at den nationale administrator tillader sådanne anmodninger, og at den bemyndigede repræsentants adgang ikke var suspenderet i overensstemmelse med denne forordning.

7. Hvis bemyndigede repræsentanter for en konto ikke kan få adgang til EU-registret, kan kontohavere anmode den nationale administrator om at foreslå en proces til udførelse i deres navn i overensstemmelse med denne forordning, forudsat at den nationale administrator tillader sådanne anmodninger. Sådanne anmodninger kan ikke fremsættes for konti, hvis status er »lukket«.

8. I dataudvekslingsspecifikationerne og de tekniske specifikationer, jf. artikel 75, kan der fastsættes et maksimalt antal bemyndigede repræsentanter for hver kontotype.

9. Bemyndigede repræsentanter skal være fysiske personer over 18 år. Alle bemyndigede repræsentanter for en given konto skal være forskellige personer, men den samme person kan være bemyndiget repræsentant for mere end én konto. Den nationale administrators medlemsstat kan kræve, at mindst én af de bemyndigede repræsentanter for en konto skal have fast bopæl i medlemsstaten, undtagen repræsentanter for verifikatorer.

Artikel 21

Udnævnelse og godkendelse af bemyndigede repræsentanter

1. Ved anmodning om åbning af en konto eller registrering af en verifikator skal den potentielle kontohaver eller verifikator udnævne et antal bemyndigede repræsentanter i overensstemmelse med artikel 20.

2. Ved udnævnelsen af en bemyndiget repræsentant forelægger kontohaveren de oplysninger, som administratoren kræver. Disse oplysninger skal som minimum omfatte de oplysninger, der er anført i bilag VIII.

Hvis den potentielle bemyndigede repræsentant allerede er udnævnt som repræsentant for en konto, og hvis kontohaveren anmoder om det, kan den nationale administrator anvende den dokumentation, der blev indgivet ved den tidligere udnævnelse, i forbindelse med den kontrol, der er omhandlet i stk. 4.

3. Senest 20 hverdage efter modtagelsen af fuldstændige oplysninger, jf. stk. 2, godkender den nationale administrator den bemyndigede repræsentant eller meddeler kontohaveren, at godkendelsen er afvist. Kræves der længere tid til at vurdere oplysningerne om repræsentanten, kan administratoren forlænge vurderingsprocessen med op til 20 hverdage og skal i så fald underrette kontohaveren om forlængelsen.

4. Den nationale administrator kontrollerer, at de forelagte oplysninger og dokumenter ved udnævnelsen af en bemyndiget repræsentant er fuldstændige, ajourførte, nøjagtige og korrekte.

I tilfælde af begrundet tvivl kan den nationale administrator anmode om bistand fra en anden national administrator i forbindelse med den kontrol, der er omhandlet i første afsnit. Den administrator, der har modtaget en sådan anmodning, kan afvise den. Den potentielle kontohaver eller verifikator kan udtrykkeligt bede den nationale administrator om at anmode om en sådan bistand. Den nationale administrator underretter den potentielle kontohaver eller verifikator om en sådan anmodning om bistand.

5. En national administrator kan afvise at godkende en bemyndiget repræsentant: a) hvis de forelagte oplysninger og dokumenter er ufuldstændige, uaktuelle eller på anden måde unøjagtige eller falske b) hvis en retshåndhævende myndighed forelægger oplysninger, eller en national administrator på anden vis får oplysninger om, at den potentielle repræsentant er genstand for efterforskning eller inden for de seneste fem år er dømt for svig med kvoter, hvidvask af penge, finansiering af terrorisme eller andre former for alvorlig lovovertrædelse, hvortil kontoen kan anvendes c) af andre grunde fastsat i national ret.

6. Hvis den nationale administrator afviser at godkende en bemyndiget repræsentant, kan kontohaveren gøre indsigelse hos den ifølge national ret relevante myndighed, som giver den nationale administrator anvisning om enten at godkende repræsentanten eller bekræfte afvisningen i en begrundet afgørelse, med forbehold for krav i national ret, som forfølger et legitimt mål, der er foreneligt med denne forordning, og står i et rimeligt forhold til målet.

Artikel 22

Ajourføring af kontooplysninger og oplysninger om bemyndigede repræsentanter

1. Alle kontohavere underretter inden for 10 hverdage den nationale administrator om ændringer i kontooplysningerne. Desuden bekræfter kontohaverne senest den 31. december hvert år over for den nationale administrator, at deres kontooplysninger er fuldstændige, ajourførte, nøjagtige og korrekte.

2. Driftsledere og luftfartøjsoperatører, der har været genstand for en fusion eller en opsplitning, underretter administratoren af deres konto herom inden for 10 hverdage.

3. Meddelelser om ændringer ledsages af de oplysninger, som den nationale administrator kræver, i overensstemmelse med denne afdeling. Senest 20 hverdage efter modtagelsen af en sådan meddelelse og medfølgende oplysninger godkender den nationale administrator ajourføringen af oplysningerne. Administratoren kan afvise at ajourføre oplysningerne, jf. artikel 21, stk. 4 og 5. Kontohaveren informeres om en sådan afvisning. Der kan gøres indsigelser mod sådanne afvisninger hos den kompetente myndighed eller den ifølge national ret relevante myndighed, jf. artikel 19, stk. 4.

4. Mindst hvert tredje år vurderer den nationale administrator, om oplysningerne vedrørende en konto stadig er fuldstændige, aktuelle, nøjagtige og korrekte, og anmoder kontohaveren om at meddele enhver ændring, hvis det er relevant. For driftslederbeholdningskonti, luftfartøjsoperatørbeholdningskonti og verifikatorer skal vurderingen finde sted mindst hvert femte år.

5. Indehaveren af en driftslederbeholdningskonto må kun sælge eller afhænde denne konto sammen med det anlæg, der er knyttet til kontoen.

6. En kontohaver kan ikke sælge eller afhænde ejerskabet af sin konto til en anden person, jf. dog stk. 5.

7. Hvis den juridiske enhed, der er indehaver af en konto i EU-registret, ændres som følge af en fusion eller en opsplitning af kontohaverne, bliver den tidligere kontohavers retlige efterfølger den nye kontohaver, når vedkommende har indsendt den dokumentation, der kræves i henhold til artikel 14, 15 eller 16.

8. En bemyndiget repræsentant må ikke overdrage sin status som repræsentant til en anden person.

9. En kontohaver eller en verifikator kan anmode om, at en bemyndiget repræsentant afsættes. Når den nationale administrator har modtaget anmodningen, suspenderer denne den bemyndigede repræsentants adgang. Senest 20 hverdage efter modtagelsen af anmodningen afsætter den relevante administrator den bemyndigede repræsentant.

10. En kontohaver kan udnævne nye bemyndigede repræsentanter i overensstemmelse med artikel 21.

11. Hvis en luftfartøjsoperatørs administrerende medlemsstat ændres efter fremgangsmåden i artikel 18a i direktiv 2003/87/EF, ajourfører den centrale administrator angivelsen af den nationale administrator for den tilsvarende luftfartøjsoperatørbeholdningskonto. Hvis administratoren af en luftfartøjsoperatørbeholdningskonto ændres, kan den nye administrator anmode luftfartøjsoperatøren om at forelægge de oplysninger, der kræves ved kontoåbning, jf. artikel 15, og de oplysninger, der kræves vedrørende bemyndigede repræsentanter, jf. artikel 21.

12. Den medlemsstat, der har ansvar for forvaltningen af en konto, ændres ikke, jf. dog stk. 11.

Artikel 23

Liste over betroede konti

1. Konti i EU-registret kan have en liste over betroede konti.

2. Konti, der indehaves af den samme kontohaver, og som forvaltes af den samme nationale administrator, indgår automatisk på listen over betroede konti.

3. EU-tildelingskontoen og EU-sletningskontoen, indgår automatisk på listen over betroede konti.

4. Ændringer af listen over betroede konti foreslås til udførelse og afsluttes efter den procedure, der er fastsat i artikel 35. Ændringen igangsættes og godkendes af to bemyndigede repræsentanter, der er bemyndiget til at igangsætte og godkende processer. Udførelsen af den foreslåede ændring sker straks, for så vidt angår sletning af konti fra listen over betroede konti. For alle andre ændringer af listen over betroede konti sker udførelsen kl. 12.00 centraleuropæisk tid (CET) på den fjerde hverdag efter forslaget.







Afdeling 3

Lukning af konti

Artikel 24

Lukning af konti

En anmodning om lukning fra indehaveren af en konto, bortset fra konti omhandlet i artikel 25 og 26, efterkommes af administratoren senest 10 hverdage efter modtagelsen af anmodningen, jf. dog artikel 29.

Artikel 25

Lukning af driftslederbeholdningskonti

1. Den kompetente myndighed underretter den nationale administrator senest 10 hverdage efter inddragelsen af en drivhusgasemissionstilladelse, eller efter at den har fået kendskab til, at et anlæg har indstillet driften. Senest 10 hverdage efter en sådan underretning registrerer den nationale administrator den relevante dato i EU-registret.

2. Den nationale administrator kan lukke en driftslederbeholdningskonto, hvis følgende betingelser er opfyldt: a) anlægget har indstillet driften, eller drivhusgasemissionstilladelsen er inddraget b) året for den sidste emission er registreret i EU-registret c) der er registreret verificerede emissioner for alle år, hvor driftslederen var omfattet af EU ETS d) driftslederen for det pågældende anlæg har returneret en mængde kvoter, der er lig med eller større end de verificerede emissioner e) der er ingen udestående tilbagelevering af overskydende kvoter i henhold til artikel 48, stk. 4.

Artikel 26

Lukning af luftfartøjsoperatørbeholdningskonti

1. Senest 10 hverdage efter at den kompetente myndighed er blevet underrettet af kontohaveren eller har undersøgt anden dokumentation og konstateret, at luftfartøjsoperatøren har fusioneret med en anden luftfartøjsoperatør, eller at luftfartøjsoperatøren har indstillet alle de aktiviteter, der er omfattet af bilag I til direktiv 2003/87/EF, underretter den kompetente myndighed den nationale administrator herom.

2. Den nationale administrator kan lukke en luftfartøjsoperatørbeholdningskonto, hvis følgende betingelser er opfyldt: a) der er foretaget en underretning i henhold til stk. 1 b) året for den sidste emission er registreret i EU-registret c) der er registreret verificerede emissioner for alle år, hvor luftfartøjsoperatøren var omfattet af EU ETS d) luftfartøjsoperatøren har returneret en mængde kvoter, der er lig med eller større end de verificerede emissioner e) der er ingen udestående tilbagelevering af overskydende kvoter i henhold til artikel 50, stk. 6.

Artikel 27

Sletning af verifikatorer

1. Senest 10 hverdage efter at have modtaget en anmodning fra en verifikator om at slette vedkommende i EU-registret sletter den nationale administrator verifikatoren.

2. Den kompetente myndighed kan også give den nationale administrator anvisning om at slette en verifikator i EU-registret, hvis en af følgende betingelser er opfyldt: a) verifikatorens akkreditering er udløbet eller trukket tilbage b) verifikatoren har indstillet sit virke.

▼M1

Artikel 27a

Lukning af en ESR-overholdelseskonto

Den centrale administrator lukker en ESR-overholdelseskonto tidligst en måned efter, at overholdelsesstatustallet for denne konto er fastslået i henhold til artikel 59f og efter forudgående meddelelse til kontohaveren.

Ved lukning af ESR-overholdelseskontoen sikrer den centrale administrator, at der i EU-registret foretages en overførsel af de resterende AEA'er på ESR-overholdelseskontoen til ESR-sletningskontoen.

▼B

Artikel 28

Lukning af konti og afsættelse af en bemyndiget repræsentant på administratorens initiativ

1. Hvis de forhold, der giver anledning til suspension af adgang til konti i medfør af artikel 30, ikke afklares inden for et rimeligt tidsrum trods gentagne henvendelser, kan den kompetente myndighed eller den relevante retshåndhævende myndighed give den nationale administrator anvisning om at lukke de konti, hvortil adgangen er suspenderet.

Med hensyn til driftslederbeholdningskonti eller luftfartøjsoperatørbeholdningskonti kan den kompetente myndighed eller den relevante retshåndhævende myndighed give den nationale administrator anvisning om at ændre disse kontis status til »spærret«, indtil den kompetente myndighed fastslår, at de forhold, der gav anledning til suspensionen, er bragt i orden.

2. Hvis der på en handelskonto ikke er registreret transaktioner i en periode på et år, kan den nationale administrator lukke handelskontoen efter at have underrettet kontohaveren om, at handelskontoen vil blive lukket efter 40 hverdage, medmindre den nationale administrator modtager en anmodning om, at kontoen skal opretholdes. Hvis den nationale administrator ikke modtager en sådan anmodning fra kontohaveren, kan den nationale administrator lukke kontoen eller ændre dens status til »afventer lukning«.

3. Den nationale administrator lukker en driftslederbeholdningskonto eller en luftfartøjsoperatørbeholdningskonto efter anvisning fra den kompetente myndighed, hvis der ikke er nogen rimelige udsigter til, at der returneres yderligere kvoter eller tilbageleveres overskydende kvoter.

4. Den nationale administrator kan afsætte en bemyndiget repræsentant, hvis han finder, at godkendelsen af den bemyndigede repræsentant burde have været afvist, jf. artikel 21, stk. 3, og navnlig, hvis administratoren opdager, at de dokumenter og identifikationsoplysninger, der blev fremlagt ved udnævnelsen, var ufuldstændige, forældede eller på anden måde unøjagtige eller falske.

5. Kontohaveren kan gøre indsigelse mod ændringen af en kontos status i medfør af stk. 1 eller afsættelsen af en bemyndiget repræsentant i medfør af stk. 4 inden for 30 kalenderdage hos den ifølge national ret kompetente myndighed, som enten giver den nationale administrator anvisning om at genetablere kontoen eller genindsætte den bemyndigede repræsentant eller bekræfter ændringen af kontoens status eller afsættelsen i en begrundet afgørelse, med forbehold for krav i national ret, som forfølger et legitimt mål, der er foreneligt med denne forordning, og står i et rimeligt forhold til målet.

Artikel 29

Overskud af kvoter på konti, der lukkes

Er der overskud af kvoter på en konto, som administratoren skal lukke, jf. artikel 24, 25, 26 og 28, anmoder administratoren kontohaveren om at angive en anden konto, som de pågældende kvoter skal overføres til. Besvarer kontoholderen ikke administratorens anmodning inden for 40 hverdage, kan administratoren overføre kvoterne til sin nationale beholdningskonto eller give kontoen statussen »afventer lukning«.







Afdeling 4

Suspension af adgang til konti

Artikel 30

Suspension af adgang til konti

1. En administrator kan suspendere en bemyndiget repræsentants adgang til konti eller verifikatorer i registret eller til processer, som den bemyndigede repræsentant ellers ville have adgang til, hvis administratoren har rimelig grund til at tro, at den bemyndigede repræsentant: a) har forsøgt at skaffe sig adgang til konti eller processer, som ikke er omfattet af hans bemyndigelse b) gentagne gange har forsøgt at skaffe sig adgang til en konto eller en proces med en forkert kombination af brugernavn og password eller c) har forsøgt at bringe sikkerheden, tilgængeligheden, integriteten eller fortroligheden i EU-registret eller EU-transaktionsjournalen eller de data, der behandles eller lagres deri, i fare.

2. En administrator kan suspendere bemyndigede repræsentanters adgang til en konkret konto eller verifikator, hvis en af følgende betingelser er opfyldt: a) kontohaveren er afgået ved døden eller er ikke længere en juridisk person b) kontohaveren har ikke betalt sine gebyrer c) kontohaveren har overtrådt kontobetingelserne d) kontohaveren har ikke indvilliget i ændringerne af de vilkår og betingelser, som den nationale administrator eller den centrale administrator har fastsat e) kontohaveren har ikke anmeldt ændringer i kontooplysningerne eller forelagt dokumentation vedrørende ændringer af kontooplysninger eller dokumentation i forbindelse med nye kontooplysningskrav f) kontohaveren har ikke overholdt medlemsstatens krav om, at vedkommende skal have en bemyndiget repræsentant med fast bopæl i den nationale administrators medlemsstat g) kontohaveren har ikke overholdt medlemsstatens krav om, at kontohaveren skal have fast bopæl eller være registreret i kontoadministratorens medlemsstat.

3. En administrator kan suspendere bemyndigede repræsentanters adgang til en konkret konto eller verifikator i hvert af følgende tilfælde: a) for en periode på højst 4 uger, hvis administratoren har rimelig grund til at tro, at kontoen blev eller vil blive brugt til svig, hvidvask af penge, finansiering af terrorisme, korruption eller andre former for alvorlig lovovertrædelse. I så fald finder bestemmelserne i artikel 67 tilsvarende anvendelse. Perioden kan forlænges efter anvisning fra den finansielle efterretningsenhed b) på grundlag af og i overensstemmelse med nationale lovbestemmelser, som forfølger et legitimt mål.

4. Den nationale administrator kan suspendere bemyndigede repræsentanters adgang til en konkret konto eller verifikator, hvis administratoren mener, at åbningen af kontoen eller registreringen af verifikatoren burde have været afvist i henhold til artikel 19, eller at kontohaveren ikke længere opfylder kravene for åbningen af kontoen.

5. Den nationale administrator kan suspendere bemyndigede repræsentanters adgang til samtlige en kontohavers konti, hvis vedkommende modtager oplysninger om, at kontohaveren er blevet genstand for insolvensbehandling. Denne suspension kan opretholdes, indtil den nationale administrator modtager officielle oplysninger om, hvem der har ret til at repræsentere kontohaveren, og de bemyndigede repræsentanter er bekræftet, eller der er udnævnt nye bemyndigede repræsentanter i overensstemmelse med artikel 21.

6. Kontoadministratoren ophæver omgående suspensionen, når det forhold, der var årsag til suspensionen, er bragt i orden.

7. Kontohaveren kan inden for 30 kalenderdage gøre indsigelse mod suspensionen af adgangen, jf. stk. 1-3, hos den kompetente myndighed eller den ifølge national ret relevante myndighed, som enten giver den nationale administrator anvisning om at genoprette adgangen eller bekræfter suspensionen i en begrundet afgørelse, med forbehold for krav i national ret, som forfølger et legitimt mål, der er foreneligt med denne forordning, og står i et rimeligt forhold til målet.

8. Den kompetente myndighed eller Kommissionen kan ligeledes give den nationale administrator eller den centrale administrator anvisning om at gennemføre en suspension af en af de grunde, der er fastsat i stk. 1-5.

9. En national retshåndhævende myndighed i administratorens medlemsstat kan ligeledes anmode administratoren om at gennemføre en suspension på grundlag af og i overensstemmelse med national ret.

10. Hvis en indehaver af en driftslederbeholdningskonto eller en luftfartøjsoperatørbeholdningskonto er forhindret i at returnere kvoter i de 10 hverdage forud for returneringsfristen, jf. artikel 12, stk. 2a og 3, i direktiv 2003/87/EF, på grund af suspensioner i henhold til denne artikel, returnerer den nationale administrator, hvis kontohaveren anmoder herom, det antal kvoter, som kontohaveren har specificeret.

11. Hvis der er overskud af kvoter på en konto, hvortil adgangen er suspenderet, kan den kompetente myndighed eller den relevante retshåndhævende myndighed i overensstemmelse med de relevante nationale lovbestemmelser give den nationale administrator anvisning om omgående at overføre kvoterne til den relevante nationale konto eller give kontoen statussen »afventer lukning«.







AFSNIT II

SÆRLIGE BESTEMMELSER FOR EU-REGISTRET FOR UNIONENS EMISSIONSHANDELSSYSTEM







KAPITEL 1

Verificerede emissioner og overholdelse

Artikel 31

Verificerede emissionsdata for et anlæg eller en luftfartøjsoperatør

1. Når det kræves i henhold til national ret, udvælger hver driftsleder og luftfartøjsoperatør en verifikator fra listen over verifikatorer, der er registreret hos den nationale administrator, som administrerer vedkommendes konto.

2. Den nationale administrator, den kompetente myndighed eller, hvis den kompetente myndighed beslutter det, kontohaveren eller verifikatoren, indfører emissionsdata for det foregående år.

3. Årlige emissionsdata forelægges i det format, der er fastsat i bilag IX.

4. Når rapporten fra en driftsleder om emissioner fra et anlæg i det foregående år eller rapporten fra en luftfartøjsoperatør om emissioner fra alle luftfartsaktiviteter i det foregående år er verificeret som tilfredsstillende i overensstemmelse med artikel 15 i direktiv 2003/87/EF, godkender verifikatoren eller den kompetente myndighed de årlige verificerede emissionsdata.

5. Emissioner, der er godkendt i henhold til stk. 4, markeres som verificerede i EU-registret af den nationale administrator eller den kompetente myndighed. Den kompetente myndighed kan beslutte, at det i stedet for den nationale administrator er verifikatoren, der er ansvarlig for markeringen af emissioner som verificerede i EU-registret. Alle godkendte emissioner markeres som verificerede senest den 31. marts.

6. Den kompetente myndighed kan give den nationale administrator anvisning om at korrigere de årlige verificerede emissioner fra et anlæg eller en luftfartøjsoperatør for at sikre overensstemmelse med artikel 14 og 15 i direktiv 2003/87/EF ved at indføre et bestemt års korrigerede verificerede eller anslåede emissioner for det pågældende anlæg eller den pågældende luftfartøjsoperatør i EU-registret.

7. Hvis der den 1. maj hvert år ikke er blevet registreret verificerede emissionsstal i EU-registret for et anlæg eller en luftfartøjsoperatør for det foregående år, eller de verificerede emissionsstal har vist sig at være ukorrekte, angives der skønsmæssige emissionsstal i EU-registret, som beregnes så nøjagtigt som muligt efter artikel 14 og 15 i direktiv 2003/87/EF.

Artikel 32

Spærring af konti som følge af manglende forelæggelse af verificerede emissioner

1. Hvis de årlige emissioner for et anlæg eller en luftfartøjsoperatør for et givet år ikke er blevet indført og markeret som verificerede i EU-registret pr. 1. april i det efterfølgende år, sikrer den centrale administrator, at EU-registret ændrer den pågældende driftslederbeholdningskontos eller luftfartøjsoperatørbeholdningskontos status til »spærret«.

2. Når alle forsinkede verificerede emissioner for et anlæg eller en luftfartøjsoperatør for det pågældende år er blevet registreret i EU-registret, sikrer den centrale administrator, at EU-registret ændrer kontoens status til »åben«.

Artikel 33

Beregning af overholdelsesstatustal

1. Den centrale administrator sikrer, at EU-registret den 1. maj hvert år angiver overholdelsesstatustallet for det foregående år for hvert anlæg og hver luftfartøjsoperatør med en driftsleder- eller luftfartøjsoperatørbeholdningskonto, hvis status ikke er »lukket«, ved at beregne summen af alle kvoter, der er returneret for den indeværende periode, og derfra trække summen af alle verificerede emissioner i den indeværende periode indtil og inklusive det foregående år og lægge en korrektionsfaktor til. Overholdelsesstatustallet beregnes ikke for konti, hvis tidligere overholdelsesstatustal var nul eller positivt, og for hvilke året for den sidste emission er angivet som et år før det foregående år. Ved beregningen tages der ikke hensyn til returnering af kvoter, der er udstedt for en periode, som ligger efter den indeværende overholdelsesperiode.

Den centrale administrator sikrer, at EU-registret beregner overholdelsesstatustallet før lukningen af kontoen i henhold til artikel 25 og 26.

2. For handelsperioderne 2008-2012 og 2013-2020 er korrektionsfaktoren, der er nævnt i stk. 1, lig med nul, hvis overholdelsesstatustallet for det sidste år i den foregående periode var større end nul, men forbliver det samme som overholdelsesstatustallet for det sidste år i den foregående periode, hvis tallet er mindre end eller lig med nul. For handelsperioder fra og med den 1. januar 2021 er korrektionsfaktoren, der er nævnt i stk. 1, den samme som overholdelsesstatustallet for det sidste år i den foregående periode.

3. Den centrale administrator sikrer, at EU-registret registrerer overholdelsesstatustallet for hvert anlæg og hver luftfartøjsoperatør for hvert år.







KAPITEL 2

Transaktioner







Afdeling 1

Generelle bestemmelser

Artikel 34

Fra hver enkelt kontotype må der kun igangsættes de transaktioner, som bestemmelserne i denne forordning tillader for den pågældende kontotype.

Artikel 35

Udførelse af overførsler

1. For alle transaktioner, der er beskrevet i dette kapitel, kræver EU-registret en bekræftelse via en anden kanal, før transaktionen kan foreslås til udførelse. En transaktion foreslås kun til udførelse, når en bemyndiget repræsentant har igangsat transaktionen og en anden kontorepræsentant har godkendt transaktionen via en anden kanal, jf. dog artikel 20, stk. 4.

2. Den centrale administrator sikrer, at alle overførsler, der er omhandlet i artikel 55, til de konti, der er opført på listen over betroede konti, udføres omgående, hvis de foreslås udført på hverdage mellem kl. 10.00 og 16.00 CET.

En overførsel til konti på listen over betroede konti, der foreslås udført på ethvert andet tidspunkt, udføres samme hverdag kl. 10.00 CET, hvis den foreslås udført inden kl. 10.00 CET, eller den følgende hverdag kl. 10.00 CET, hvis den foreslås udført efter kl. 16.00 CET.

3. Den centrale administrator sikrer, at alle overførsler, der er omhandlet i artikel 55, til konti, der ikke er opført på listen over betroede konti, og overførsler fra en auktionssikkerhedsstillelseskonto, som foreslås udført inden kl. 12.00 CET på en hverdag, udføres kl. 12.00 CET på den følgende hverdag. Transaktioner, der foreslås udført efter kl. 12.00 CET på en hverdag, udføres kl. 12.00 CET på den anden hverdag efter den dag, hvor transaktionen blev foreslået udført.

4. Den centrale administrator sikrer, at overførslerne afsluttes inden kl. 16.00 CET på udførelsesdagen.

5. Den centrale administrator sikrer, at EU-registret gør det muligt at afbryde en transaktion, som er omfattet af bestemmelserne om udførelse i stk. 3, før den udføres. En bemyndiget repræsentant kan indlede afbrydelsen af en transaktion indtil to timer før den planlagte udførelse. Hvis afbrydelsen af en transaktion indledes på grund af mistanke om svig, skal kontohaveren omgående indberette det til den kompetente nationale retshåndhævende myndighed. Denne indberetning videresendes til den nationale administrator inden for 7 hverdage.

6. Hvis en kontorepræsentant eller kontohaveren har mistanke om, at en overførsel, der er omfattet af bestemmelserne om udførelse i stk. 3, blev foreslået udført i svigagtigt øjemed, kan vedkommende senest to timer før udførelsen om nødvendigt anmode den nationale administrator eller den centrale administrator om at afbryde overførslen på vegne af kontorepræsentanten eller kontohaveren. Kontohaveren skal indberette mistanken om svig til den kompetente retshåndhævende myndighed omgående efter anmodningen. Denne indberetning videresendes til den nationale administrator eller, hvis relevant, den centrale administrator inden for 7 hverdage.

7. Efter et forslag om udførelse sendes en meddelelse til alle kontorepræsentanter om den foreslåede udførelse af overførslen. Efter indledning af afbrydelsen af en transaktion, jf. stk. 5, sendes der en meddelelse til alle kontorepræsentanter og den nationale administrator, der administrerer kontoen.

8. Med hensyn til artikel 3, nr. 11), kan medlemsstaterne beslutte, at nationale fri- og helligdage for et givet år ikke skal betragtes som hverdage med henblik på anvendelsen af denne forordning i den pågældende medlemsstat. Beslutningen skal indeholde en angivelse af disse dage og offentliggøres senest den 1. december i det år, der går forud for det pågældende år.

Artikel 36

Kvoters art og transaktioners endegyldighed

1. Kvoter er et instrument i papirløs form, som er ombytteligt og kan handles på markedet.

2. Det, at kvoter er i papirløs form, indebærer, at registreringen i EU-registret er et umiddelbart og tilstrækkeligt bevis for retten til en kvote og til ethvert andet element, som ifølge denne forordning skal eller kan registreres i EU-registret.

3. Det, at kvoter er ombyttelige, indebærer, at enhver omstødelse eller genopretningsforpligtelse, som kan opstå i henhold til national ret i tilknytning til en kvote, kun gælder for kvoten som type.

En transaktion bliver endelig og uigenkaldelig ved afslutningen i medfør af artikel 74, jf. dog artikel 58 og bestemmelserne om afstemningsprocessen i artikel 73. Uden at dette berører bestemmelser eller retsmidler i national ret, som kan resultere i et krav eller en kendelse om at udføre en ny transaktion i EU-registret, må ingen love, forskrifter, regler eller praksis for tilsidesættelse af kontrakter eller transaktioner føre til ophævelse i registret af en transaktion, som er blevet endelig og uigenkaldelig ifølge denne forordning.

En kontohaver eller en tredjepart må ikke forhindres i at udøve en rettighed eller stille et krav, som følger af den underliggende transaktion, og som denne kan have i henhold til lovgivningen, herunder til omstødelse, genopretning eller skadeserstatning i tilknytning til en transaktion, som er blevet endelig i EU-registret, for eksempel i tilfælde af svig eller tekniske fejl, så længe dette ikke fører til, at transaktionen tilbageføres, tilbagekaldes eller ophæves i EU-registret.

4. En opkøber og indehaver af en kvote, der handler i god tro, erhverver retten til en kvote uden eventuelle mangler, der måtte være i overdragerens ret.







Afdeling 2

Udstedelse af kvoter

Artikel 37

Udstedelse af kvoter

1. Den centrale administrator kan oprette en EU-totalmængdekonto, en EU-totalmængdekonto (luftfart), en EU-auktionskonto og en EU-auktionskonto (luftfart), alt efter hvad der er relevant, og opretter eller annullerer konti og kvoter i overensstemmelse med EU-lovgivningen, herunder i henhold til direktiv 2003/87/EF eller artikel 10, stk. 1, i forordning (EU) nr. 1031/2010.

2. Den centrale administrator sikrer, at EU-registret tildeler hver kvote en entydig identifikationskode i forbindelse med udstedelsen.

3. Kvoter, der udstedes fra og med den 1. januar 2021, skal omfatte oplysninger om, hvilken tiårsperiode de er udstedt i.

4. Den centrale administrator sikrer, at ISIN-koderne, jf. ISO 6166, for kvoterne vises i EU-registret.

5. Kvoter, der er udstedt i henhold til den nationale tildelingstabel, der anvendes af en medlemsstat, som har meddelt Det Europæiske Råd, at den agter at udtræde af Unionen i henhold til artikel 50 i traktaten om Den Europæiske Union, og kvoter, der skal bortauktioneres på en auktionsplatform udpeget af en sådan medlemsstat, skal identificeres ved en landekode, og det skal fremgå i hvilket år de er udstedt, jf. dog stk. 6.

6. Kvoter identificeres ikke ved hjælp af en landekode i følgende tilfælde: a) i år, hvor EU-retten endnu ikke ophører med at finde anvendelse i den pågældende medlemsstat senest den 30. april i det følgende år, eller hvis det er tilstrækkeligt sikret, at returneringen af kvoter sker på en retligt bindende måde, inden traktaterne ophører med at finde anvendelse i den pågældende medlemsstat b) hvis kvoterne er udstedt for år, hvor overholdelsen af direktiv 2003/87/EF for så vidt angår emissioner, der finder sted i disse år, sikres ved en aftale om de nærmere bestemmelser om en medlemsstats udtræden af Unionen, og hvis begge parter i udtrædelsesaftalen har deponeret deres ratifikationsdokumenter.







Afdeling 3

Kontooverførsler forud for auktioner og tildeling

Artikel 38

Overførsel af almindelige kvoter til auktionering

1. Den centrale administrator overfører rettidigt på vegne af den relevante auktionerende medlemsstat, der repræsenteres ved sin auktionsholder, som er udpeget i overensstemmelse med forordning (EU) nr. 1031/2010, en mængde almindelige kvoter fra EU-totalmængdekontoen til EU-auktionskontoen svarende til den årlige mængde, som er fastlagt i medfør af artikel 10 i nævnte forordning.

2. I tilfælde af tilpasninger af de årlige mængder i overensstemmelse med artikel 14 i forordning (EU) nr. 1031/2010 overfører den centrale administrator en tilsvarende mængde almindelige kvoter fra EU-totalmængdekontoen til EU-auktionskontoen eller fra EU-auktionskontoen til EU-totalmængdekontoen, alt efter hvad der er relevant.

Artikel 39

Overførsel af almindelige kvoter til gratistildeling

Den centrale administrator overfører rettidigt en mængde almindelige kvoter fra EU-totalmængdekontoen til EU-tildelingskontoen svarende til den samlede mængde kvoter, der tildeles gratis i overensstemmelse med de enkelte medlemsstaters nationale tildelingstabeller.

Artikel 40

Overførsel af luftfartskvoter til auktionering

1. Den centrale administrator overfører rettidigt på vegne af den relevante auktionerende medlemsstat, der repræsenteres ved sin auktionsholder, som er udpeget i overensstemmelse med forordning (EU) nr. 1031/2010, en mængde luftfartskvoter fra EU-totalmængdekontoen (luftfart) til EU-auktionskontoen (luftfart) svarende til den årlige mængde, som er fastlagt i medfør af nævnte forordning.

2. I tilfælde af tilpasninger af de årlige mængder i overensstemmelse med artikel 14 i forordning (EU) nr. 1031/2010 overfører den centrale administrator en tilsvarende mængde luftfartskvoter fra EU-totalmængdekontoen (luftfart) til EU-auktionskontoen (luftfart) eller fra EU-auktionskontoen (luftfart) til EU-totalmængdekontoen (luftfart), alt efter hvad der er relevant.

Artikel 41

Overførsel af luftfartskvoter til gratistildeling

1. Den centrale administrator overfører rettidigt en mængde luftfartskvoter fra EU-totalmængdekontoen (luftfart) til EU-tildelingskontoen (luftfart) svarende til det antal luftfartskvoter, der tildeles gratis som fastlagt i Kommissionens afgørelse vedtaget på grundlag af artikel 3e, stk. 3, i direktiv 2003/87/EF.

2. Hvis antallet af luftfartskvoter, som skal tildeles gratis, øges ved en afgørelse i medfør af artikel 3e, stk. 3, i direktiv 2003/87/EF, overfører den centrale administrator en yderligere mængde luftfartskvoter fra EU-totalmængdekontoen (luftfart) til EU-tildelingskontoen (luftfart) svarende til stigningen i antallet af luftfartskvoter, som skal tildeles gratis.

3. Hvis antallet af luftfartskvoter, som skal tildeles gratis, reduceres ved en afgørelse i medfør af artikel 3e, stk. 3, i direktiv 2003/87/EF, sletter den centrale administrator en mængde luftfartskvoter fra EU-tildelingskontoen (luftfart) svarende til reduktionen i antallet af luftfartskvoter, som skal tildeles gratis.

Artikel 42

Overførsel af luftfartskvoter til den særlige reserve

1. Den centrale administrator overfører rettidigt en mængde luftfartskvoter fra EU-totalmængdekontoen (luftfart) til EU-kontoen for den særlige reserve svarende til det antal luftfartskvoter i den særlige reserve, der er fastlagt i afgørelsen truffet i medfør af artikel 3e, stk. 3, i direktiv 2003/87/EF.

2. Hvis antallet af luftfartskvoter i den særlige reserve øges ved en afgørelse truffet i medfør af artikel 3e, stk. 3, i direktiv 2003/87/EF, overfører den centrale administrator en yderligere mængde luftfartskvoter fra EU-totalmængdekontoen (luftfart) til EU-kontoen for den særlige reserve svarende til stigningen i antallet af luftfartskvoter i den særlige reserve.

3. Hvis antallet af luftfartskvoter i den særlige reserve reduceres ved en afgørelse truffet på grundlag af artikel 3e, stk. 3, i direktiv 2003/87/EF, sletter den centrale administrator en mængde luftfartskvoter fra EU-kontoen for den særlige reserve svarende til reduktionen i antallet af luftfartskvoter i den særlige reserve.

4. I tilfælde af tildeling fra den særlige reserve i medfør af artikel 3f i direktiv 2003/87/EF overføres den deraf følgende endelige mængde luftfartskvoter, som tildeles gratis til luftfartøjsoperatøren for hele handelsperioden, automatisk fra EU-kontoen for den særlige reserve til EU-tildelingskontoen (luftfart).

Artikel 43

Overførsel af almindelige kvoter til EU-totalmængdekontoen

Ved udgangen af hver handelsperiode overfører den centrale administrator alle de resterende kvoter på EU-tildelingskontoen til EU-totalmængdekontoen.

Artikel 44

Overførsel af luftfartskvoter til EU-totalmængdekontoen (luftfart)

Ved udgangen af hver handelsperiode overfører den centrale administrator alle de resterende kvoter på EU-kontoen for den særlige reserve til EU-totalmængdekontoen (luftfart).

Artikel 45

Sletning af luftfartskvoter

Den centrale administrator sikrer, at alle kvoter, der er tilbage på EU-tildelingskontoen (luftfart) ved udgangen af hver handelsperiode, overføres til EU-sletningskontoen.







Afdeling 4

Tildeling til stationære anlæg

Artikel 46

Indførelse af nationale tildelingstabeller i EU-registret

1. Hver medlemsstat underretter Kommissionen om sin nationale tildelingstabel for perioden 2021-2025 senest den 31. december 2020 og for perioden 2026-2030 senest den 31. december 2025. Medlemsstaterne sikrer, at de nationale tildelingstabeller omfatter de oplysninger, der er anført i bilag X.

2. Kommissionen giver den centrale administrator anvisning om at indføre den nationale tildelingstabel i EU-registret, hvis den mener, at tabellen er i overensstemmelse med direktiv 2003/87/EF, delegeret forordning (EU) 2019/331 og de beslutninger og afgørelser, der er vedtaget af Kommissionen i henhold til artikel 10c i direktiv 2003/87/EF. I modsat fald afviser Kommissionen den nationale tildelingstabel inden for en rimelig periode og underretter uden ophold den pågældende medlemsstat herom, idet den angiver årsagerne til afvisningen og de kriterier, der skal opfyldes, for at en efterfølgende underretning kan accepteres. Medlemsstaten sender en revideret national tildelingstabel til Kommissionen inden for 3 måneder.

Artikel 47

Ændringer i de nationale tildelingstabeller

1. Den centrale administrator sikrer, at enhver ændring af den nationale tildelingstabel i henhold til bestemmelserne om gratis tildeling til stationære anlæg gennemføres i EU-registret.

2. Ved indførelse af en ændring i henhold til stk. 1 sendes en meddelelse til den nationale administrator, som administrerer det anlæg, der er berørt af ændringen.

3. En medlemsstat underretter Kommissionen om ændringer i dens nationale tildelingstabel, der vedrører gratistildeling i henhold til artikel 10c i direktiv 2003/87/EF.

Ved modtagelse af en underretning, jf. første afsnit, giver Kommissionen den centrale administrator anvisning om at indføre de tilsvarende ændringer af den nationale tildelingstabel i EU-registret, hvis den mener, at ændringerne er i overensstemmelse med artikel 10c i direktiv 2003/87/EF. I modsat fald afviser Kommissionen ændringerne inden for en rimelig periode og underretter uden ophold den pågældende medlemsstat herom, idet den angiver årsagerne til afvisningen og de kriterier, der skal opfyldes, for at en efterfølgende underretning kan accepteres.

Artikel 48

Gratistildeling af almindelige kvoter

1. Den nationale administrator angiver i den nationale tildelingstabel for hver driftsleder, for hvert år og for hvert retsgrundlag som anført i bilag X, om et anlæg bør modtage en tildeling for det pågældende år.

2. Den centrale administrator sikrer, at EU-registret automatisk overfører almindelige kvoter fra EU-tildelingskontoen i overensstemmelse med den relevante nationale tildelingstabel til den relevante åbne eller spærrede driftslederbeholdningskonto under iagttagelse af fremgangsmåden for automatisk overførsel, der er angivet i dataudvekslingsspecifikationerne og de tekniske specifikationer, jf. artikel 75.

3. Hvis en driftslederbeholdningskonto, der har status af »udelukket«, ikke modtager kvoter i henhold til stk. 2, overføres der ikke kvoter ikke til kontoen for de år, hvor kontoens status er »udelukket«, selv om kontoen får status af »åben« for de efterfølgende år.

4. Den centrale administrator sikrer, at en driftsleder kan foretage overførsler med henblik på at tilbagelevere overskydende kvoter til EU-tildelingskontoen, hvis en medlemsstats nationale tildelingstabel er blevet ændret i henhold til artikel 47 for at korrigere en tildeling af for mange kvoter til driftslederen, og den kompetente myndighed har anmodet om tilbagelevering af sådanne overskydende kvoter.

5. Den kompetente myndighed kan give den nationale administrator anvisning om at tilbagelevere overskydende kvoter til EU-tildelingskontoen, hvis årsagen til, at der er tildelt for mange kvoter er, at en driftsleder har indstillet aktiviteterne i det anlæg, som tildelingen vedrører, uden at underrette den kompetente myndighed.







Afdeling 5

Tildeling til luftfartøjsoperatører

Artikel 49

Ændringer i de nationale tildelingstabeller for luftfart

1. Medlemsstaterne underretter Kommissionen om ændringer af deres nationale tildelingstabeller for luftfart.

2. Kommissionen giver den centrale administrator anvisning om at foretage tilsvarende ændringer i de nationale tildelingstabeller for luftfart i EU-registret, hvis den mener, at ændringerne er i overensstemmelse med direktiv 2003/87/EF, navnlig med de tildelinger, som er beregnet og offentliggjort i medfør af artikel 3f, stk. 7, i nævnte direktiv, hvad angår tildelinger fra den særlige reserve. I modsat fald afviser Kommissionen ændringerne inden for en rimelig periode og underretter uden ophold medlemsstaten herom, idet den angiver årsagerne til afvisningen og de kriterier, der skal opfyldes, for at en efterfølgende underretning kan accepteres.

3. Hvis en fusion mellem luftfartøjsoperatører omfatter luftfartøjsoperatører, der administreres af forskellige medlemsstater, indledes ændringen af den nationale administrator, der administrerer den luftfartøjsoperatør, hvis tildeling skal overføres til en anden luftfartøjsoperatørs tildeling. Før ændringen foretages, indhentes der samtykke fra den nationale administrator, der administrerer den luftfartøjsoperatør, hvis tildeling vil få tillagt den fusionerede luftfartøjsoperatørs tildeling.

Artikel 50

Gratistildeling af luftfartskvoter

1. Den nationale administrator angiver i den nationale tildelingstabel for luftfartfor hver luftfartøjsoperatør og for hvert år, om luftfartøjsoperatøren bør modtage en tildeling for det pågældende år.

2. Den centrale administrator sikrer, at EU-registret automatisk overfører luftfartskvoter fra EU-tildelingskontoen (luftfart) til den relevante åbne eller spærrede luftfartøjsoperatørbeholdningskonto i overensstemmelse med den relevante tildelingstabel under iagttagelse af fremgangsmåderne for automatisk overførsel, der er angivet i dataudvekslingsspecifikationerne og de tekniske specifikationer, jf. artikel 75.

3. Hvis der gælder en aftale i henhold til artikel 25 i direktiv 2003/87/EF, og den kræver, at luftfartskvoter overføres til luftfartøjsoperatørbeholdningskonti i registret over et andet system for handel med drivhusgasemissioner, sikrer den centrale administrator i samarbejde med det andet registers administrator, at EU-registret overfører de pågældende luftfartskvoter fra EU-tildelingskontoen (luftfart) til de tilsvarende konti i det andet register.

4. Hvis der gælder en aftale i henhold til artikel 25 i direktiv 2003/87/EF, og den kræver, at luftfartskvoter svarende til et andet system for handel med drivhusgasemissioner overføres til luftfartøjsoperatørbeholdningskonti i EU-registret, sikrer den centrale administrator i samarbejde med det andet registers administrator, at EU-registret efter godkendelse fra den kompetente myndighed, der er ansvarlig for forvaltningen af det andet system for handel med kvoter for drivhusgasemissioner, overfører de pågældende luftfartskvoter fra de tilsvarende konti i det andet register til luftfartøjsoperatørbeholdningskonti i EU-registret.

5. Hvis en luftfartøjsoperatørbeholdningskonto, der har status af »udelukket«, ikke modtager kvoter i henhold til stk. 2, overføres der ikke kvoter ikke til kontoen for de år, hvor kontoens status er »udelukket«, selv om kontoen får status af »åben« for de efterfølgende år.

6. Den centrale administrator sikrer, at en luftfartøjsoperatør kan foretage overførsler med henblik på at tilbagelevere overskydende kvoter til EU-tildelingskontoen (luftfart), hvis en medlemsstats nationale tildelingstabel for luftfart er blevet ændret i henhold til artikel 49 for at korrigere en tildeling af for mange kvoter til luftfartøjsoperatøren, og den kompetente myndighed har anmodet om tilbagelevering af sådanne overskydende kvoter.

7. Den kompetente myndighed kan give den nationale administrator anvisning om at tilbagelevere overskydende kvoter til EU-tildelingskontoen, hvis årsagen til, at der er tildelt for mange kvoter er, at en luftfartøjsoperatør har indstillet de aktiviteter, som tildelingen vedrører, uden at underrette den kompetente myndighed.

Artikel 51

Tilbagelevering af luftfartskvoter

Når en ændring af den nationale tildelingstabel for luftfart gennemføres i henhold til artikel 25a i direktiv 2003/87/EF, efter at kvoter er overført til luftfartøjsoperatørbeholdningskonti i et givet år i overensstemmelse med denne forordnings artikel 50, udfører den centrale administrator enhver overførsel, der kræves af enhver foranstaltning, som træffes i henhold til artikel 25a i direktiv 2003/87/EF.







Afdeling 6

Auktion

Artikel 52

Indførelse af auktionstabeller i EU-transaktionsjournalen

1. Senest en måned efter fastlæggelsen og før offentliggørelsen af en auktionskalender i medfør af artikel 11, stk. 1, artikel 13, stk. 1, artikel 13, stk. 2, eller artikel 32, stk. 4, i forordning (EU) nr. 1031/2010 forelægger det relevante afviklingssystem eller clearingsystem som defineret i forordning (EU) nr. 1031/2010 den tilsvarende auktionstabel for Kommissionen.

Det nævnte afviklingssystem eller clearingsystem skal forelægge to auktionstabeller for hvert kalenderår fra 2012, én for auktionering af almindelige kvoter og én for auktionering af luftfartskvoter, idet det sikres, at auktionstabellerne indeholder de oplysninger, der er anført i bilag XIII.

2. Kommissionen giver den centrale administrator anvisning om at indføre auktionstabellen i EU-transaktionsjournalen, hvis den mener, at tabellen er i overensstemmelse med forordning (EU) nr. 1031/2010. I modsat fald afviser Kommissionen auktionstabellen inden for en rimelig periode og underretter uden ophold afviklingssystemet eller clearingsystemet som defineret i forordning (EU) nr. 1031/2010 herom, idet den angiver årsagerne til afvisningen og de kriterier, der skal opfyldes, for at en efterfølgende udgave af auktionstabellen kan accepteres. Afviklingssystemet eller clearingsystemet sender en revideret auktionstabel til Kommissionen inden for 3 måneder.

3. Hver auktionstabel eller revideret auktionstabel, som efterfølgende indføres i EU-transaktionsjournalen i henhold til stk. 2 i denne artikel, udgør en overførselsordre som defineret i artikel 2, litra i), i Europa-Parlamentets og Rådets direktiv 98/26/EF.

Det tidspunkt, hvor en auktionstabel eller revideret auktionstabel forelægges for Kommissionen, udgør tidspunktet for, hvornår en overførselsordre er indgået i et system som defineret i artikel 2, litra a), i direktiv 98/26/EF, i henhold til artikel 3, stk. 3, i nævnte direktiv, jf. dog artikel 53, stk. 3, i nærværende forordning.

Artikel 53

Ændringer i auktionstabeller

1. Det relevante afviklingssystem eller clearingsystem som defineret i forordning (EU) nr. 1031/2010 underretter omgående Kommissionen om enhver nødvendig ændring af auktionstabellen.

2. Kommissionen giver den centrale administrator anvisning om at indføre den reviderede auktionstabel i EU-transaktionsjournalen, hvis den mener, at den reviderede tabel er i overensstemmelse med forordning (EU) nr. 1031/2010. I modsat fald afviser Kommissionen ændringerne inden for en rimelig periode og underretter uden ophold det nævnte afviklingssystem eller clearingsystem herom, idet den angiver årsagerne til afvisningen og de kriterier, der skal opfyldes, for at en efterfølgende underretning kan accepteres.

3. Kommissionen kan give den centrale administrator anvisning om at suspendere overførslen af kvoter som angivet i en auktionstabel, hvis den bliver bekendt med en nødvendig ændring af auktionstabellen, som afviklingssystemet eller clearingsystemet ikke har underrettet om.

Artikel 54

Auktionering af kvoter

1. Kommissionen giver rettidigt den centrale administrator anvisning om efter anmodning fra den auktionerende medlemsstat, der repræsenteres ved sin auktionsholder, som er udpeget i overensstemmelse med forordning (EU) nr. 1031/2010, at overføre almindelige kvoter fra EU-auktionskontoen og/eller luftfartskvoter fra EU-auktionskontoen (luftfart) til den relevante auktionssikkerhedsstillelseskonto i overensstemmelse med auktionstabellerne. Indehaveren af den relevante auktionssikkerhedsstillelseskonto sikrer, at de auktionerede kvoter overføres til auktionsvinderne eller deres retssuccessorer i overensstemmelse med forordning (EU) nr. 1031/2010.

2. I overensstemmelse med forordning (EU) nr. 1031/2010 kan det kræves, at den bemyndigede repræsentant for en auktionssikkerhedsstillelseskonto overfører kvoter, som ikke er blevet leveret fra auktionssikkerhedsstillelseskontoen til EU-auktionskontoen henholdsvis EU-auktionskontoen (luftfart)







Afdeling 7

Handel

Artikel 55

Overførsel af kvoter

1. På anmodning af en kontoindehaver sikrer den centrale administrator, at EU-registret udfører en overførsel af kvoter til andre konti, medmindre en sådan overførsel forhindres på grund af den igangsættende eller modtagende kontos status.

2. Driftslederbeholdningskonti og luftfartøjsoperatørbeholdningskonti kan kun overføre kvoter til en konto på den liste over betroede konti, der er opstillet i henhold til artikel 23.

3. Indehavere af driftsleder- eller luftfartøjsoperatørkonti kan beslutte, at der kan foretages overførsler fra deres konti til konti, som ikke er opført på listen over betroede konti, der er opstillet i henhold til artikel 23. Indehavere af driftsleder- eller luftfartøjsoperatørkonti kan tilbagekalde en sådan beslutning. Beslutningen og tilbagekaldelsen heraf meddeles den nationale administrator i en behørigt underskrevet erklæring.

4. Efter igangsættelsen af en overførsel angiver den bemyndigede repræsentant, der igangsætter overførslen, i EU-registret, om overførslen udgør en bilateral transaktion, medmindre den pågældende transaktion er registreret på en markedsplads, eller den er clearet af en central modpart, eller den udgør en overførsel mellem forskellige konti tilhørende den samme kontohaver i EU-registret.







Afdeling 8

Returnering af kvoter

Artikel 56

Returnering af kvoter

1. En driftsleder eller luftfartøjsoperatør returnerer kvoter ved at foreslå EU-registret at: a) overføre et nærmere angivet antal kvoter fra den pågældende driftslederbeholdningskonto eller luftfartøjsoperatørbeholdningskonto til EU-sletningskontoen b) indføre antallet og typen af overførte kvoter som returnerede kvoter for emissioner fra driftslederens anlæg eller for luftfartøjsoperatørens emissioner for den pågældende periode.

2. Den centrale administrator sikrer, at EU-registret forhindrer forslag om udførelse af returnering af kvoter, der ikke skal tages i betragtning ved beregningen af overholdelsesstatustallet i henhold til artikel 33, stk. 1.

3. En kvote, der allerede er blevet returneret, kan ikke returneres igen.

4. Hvis der gælder en aftale i henhold til artikel 25 i direktiv 2003/87/EF, finder stk. 1, 2 og 3 anvendelse på enheder, der er udstedt inden for rammerne af det system for handel med drivhusgasemissioner, der er samordnet med EU ETS.

5. Kvoter, der i henhold til artikel 37, stk. 5 har en landekode, kan ikke returneres.







Afdeling 9

Sletning af kvoter

Artikel 57

Sletning af kvoter

1. Den centrale administrator sikrer, at EU-registret efter anmodning fra en kontohaver, jf. artikel 12, stk. 4, i direktiv 2003/87/EF, sletter kvoter, der står på kontohaverens konti, ved at: a) overføre et bestemt antal kvoter fra den relevante konto til EU-sletningskontoen b) registrere antallet af overførte kvoter som slettede for det pågældende år.

2. Slettede kvoter må ikke registreres som returnerede for emissioner.







Afdeling 10

Tilbageførsel af transaktioner

Artikel 58

Tilbageførsel af afsluttede processer, der er igangsat fejlagtigt

1. Hvis en kontohaver eller en national administrator, der handler på kontohaverens vegne, utilsigtet eller fejlagtigt igangsætter en transaktion, der er anført i stk. 2, kan kontohaveren i en skriftlig anmodning foreslå, at kontoens administrator foretager en tilbageførsel af den fuldførte transaktion. Anmodningen skal være behørigt underskrevet af en eller flere af kontohaverens bemyndigede repræsentanter, som kan igangsætte den type transaktion, der skal tilbageføres, og skal være indsendt inden for 10 hverdage efter afslutningen af processen. Anmodningen skal indeholde en erklæring om, at transaktionen blev igangsat utilsigtet eller fejlagtigt.

2. Kontohavere kan foreslå tilbageførsel af følgende transaktioner: a) returnering af kvoter b) sletning af kvoter.

3. Hvis kontoadministratoren fastslår, at anmodningen opfylder betingelserne i stk. 1, og accepterer anmodningen, kan vedkommende foreslå tilbageførsel af transaktionen i EU-registret.

4. Hvis en national administrator utilsigtet eller fejlagtigt igangsætter en af de transaktioner, der er anført i stk. 5, kan administratoren i en skriftlig anmodning foreslå, at den centrale administrator foretager en tilbageførsel af den fuldførte transaktion. Anmodningen skal indeholde en erklæring om, at transaktionen blev igangsat utilsigtet eller fejlagtigt.

5. Nationale administratorer kan foreslå tilbageførsel af følgende transaktioner: a) tildeling af almindelige kvoter b) tildeling af luftfartskvoter.

6. Den centrale administrator sikrer, at EU-registret accepterer tilbageførselsforslaget, der er fremsat i henhold til stk. 1, spærrer de enheder, der skal tilbageføres, og sender forslaget til den centrale administrator, hvis alle følgende betingelser er opfyldt: a) en transaktion, der vedrører returnering eller sletning af kvoter, og som skal tilbageføres, er ikke fuldført mere end 30 hverdage inden kontoadministratorens forslag i henhold til stk. 3 b) tilbageførslen af returneringstransaktionen vil ikke medføre, at en driftsleder eller luftfartøjsoperatør ikke opfylder overholdelseskravene.

7. Den centrale administrator sikrer, at EU-registret accepterer tilbageførselsforslaget, som er fremsat i henhold til stk. 4, spærrer de enheder, der skal tilbageføres, og sender forslaget til den centrale administrator, hvis følgende betingelser er opfyldt: a) modtagerkontoen for den transaktion, der skal tilbageføres, indeholder stadig det antal enheder af den type, den pågældende transaktion vedrørte b) tildelingen af almindelige kvoter, der skal tilbageføres, blev foretaget efter datoen for inddragelse af anlæggets tilladelse, eller efter at anlægget helt eller delvist indstillede sine aktiviteter.

8. Den centrale administrator sikrer, at EU-registret fuldfører tilbageførslen med enheder af samme enhedstype som på modtagerkontoen for den transaktion, der skal tilbageføres.







KAPITEL 3

Sammenhæng med andre systemer for handel med kvoter for drivhusgasemissioner

Artikel 59

Gennemførelse af ordninger for samordning

Den centrale administrator kan oprette konti og processer og foretage transaktioner og andre operationer på passende tidspunkter med henblik på at gennemføre aftaler og ordninger, som er indgået i henhold til artikel 25 og 25a i direktiv 2003/87/EF.

▼M1







AFSNIT IIA

SÆRLIGE BESTEMMELSER FOR REGISTRERING AF TRANSAKTIONER I HENHOLD TIL FORORDNING (EU) 2018/842 OG (EU) 2018/841







KAPITEL 1

Transaktioner i henhold til forordning (EU) 2018/842

Artikel 59a

Udstedelse af AEA'er

1. Ved overholdelsesperiodens begyndelse skal den centrale administrator på: a) EU-totalmængdekontoen (ESR-AEA) udstede en mængde AEA'er svarende til summen af de årlige emissionstildelinger for alle medlemsstaterne for alle årene i overholdelsesperioden som fastsat i artikel 10, stk. 2, i forordning (EU) 2018/842 og i afgørelser, der er vedtaget i henhold til artikel 4, stk. 3, og artikel 10 i forordning (EU) 2018/842 b) EU-totalmængdekontoen (bilag II-AEA) udstede en mængde AEA'er svarende til summen af de årlige emissionstildelinger for alle omfattede medlemsstater for alle årene i overholdelsesperioden som fastsat i de afgørelser, der vedtages i henhold til artikel 4, stk. 3 og 4, i forordning (EU) 2018/842 baseret på de procentdele, medlemsstaterne har indberettet i henhold til artikel 6, stk. 3, i nævnte forordning.

2. Den centrale administrator sikrer, at hver AEA i EU-registret tildeles en entydig identifikationskode ved udstedelsen.

Artikel 59b

Årlige emissionstildelingsenheder

AEA'er er gyldige til at opfylde medlemsstaternes krav om begrænsning af drivhusgasemissioner i henhold til artikel 4 i forordning (EU) 2018/842 og deres forpligtelser i henhold til artikel 4 i forordning (EU) 2018/841. De kan kun overføres i overensstemmelse med betingelserne i artikel 5, stk. 1-5, artikel 6, artikel 9, stk. 2, og artikel 11 i forordning (EU) 2018/842 og artikel 12, stk. 1, i forordning (EU) 2018/841.

Artikel 59c

Overførsel af AEA'er til hver ESR-overholdelseskonto

1. Ved overholdelsesperiodens begyndelse overfører den centrale administrator en mængde AEA'er svarende til den årlige emissionstildeling for hver medlemsstat for hvert år som fastsat i artikel 10, stk. 2, i forordning (EU) 2018/842 og i de afgørelser, der træffes i henhold til artikel 4, stk. 3, og artikel 10 i forordning (EU) 2018/842 fra EU-totalmængdekontoen (ESR-AEA) til den relevante ESR-overholdelseskonto.

2. Hvis den samlede mængde drivhusgasemissioner udtrykt i ton kuldioxidækvivalent på ESD-overholdelseskontoen ved lukningen af medlemsstatens ESD-overholdelseskonto for år 2020 i henhold til artikel 31 i forordning (EU) nr. 389/2013 overstiger summen af alle AEA'er, internationale kreditter, tCER'er og lCER'er, skal en mængde svarende til mængden af emissionsoverskridelser multipliceret med den reduktionsfaktor, der er omhandlet i artikel 7, stk. 1, litra a), i beslutning 406/2009/EF, fratrækkes mængden af AEA'er, der overføres til medlemsstatens ESR-overholdelseskonto for år 2021 i henhold til nærværende artikels stk. 1.

Artikel 59d

Opførelse af de relevante drivhusgasemissionsdata

1. Når de relevante revurderede drivhusgasemissionsdata foreligger for et givet år i overholdelsesperioden for et flertal af medlemsstaterne, opfører den centrale administrator rettidigt den samlede mængde relevante revurderede drivhusgasemissioner udtrykt i ton kuldioxidækvivalent for hver medlemsstat på dennes ESR-overholdelseskonto for det pågældende år i overholdelsesperioden.

2. Den centrale administrator opfører også summen af de relevante revurderede drivhusgasemissionsdata for alle medlemsstater for et givet år på EU-totalmængdekontoen (ESR AEA).

Artikel 59e

Beregning af saldoen på ESR-overholdelseskontoen

1. Efter opførelsen af de relevante drivhusgasemissionsdata i henhold til artikel 59d sikrer den centrale administrator, at saldoen for den pågældende ESR-overholdelseskonto beregnes i EU-registret ved at fratrække den samlede mængde revurderede drivhusgasemissioner udtrykt i ton kuldioxidækvivalent på den pågældende ESR-overholdelseskonto fra summen af alle AEA'er på samme ESR-overholdelseskonto.

2. Den centrale administrator sikrer, at saldoen for hver ESR-overholdelseskonto vises i EU-registret.

Artikel 59f

Bestemmelse af overholdelsesstatustal

1. Den centrale administrator sikrer, at seks måneder efter, at de relevante drivhusgasemissionsdata er opført i henhold til artikel 59d i denne forordning for år 2025 og 2030, bestemmes overholdelsesstatustallet for hver ESR-overholdelseskonto for år 2021 og 2026 i EU-registret ved at beregne summen af alle AEA'er, kreditter i henhold til artikel 24a i direktiv 2003/87/EF og LMU'er fratrukket den samlede mængde revurderede drivhusgasemissioner udtrykt i ton kuldioxidækvivalent på samme ESR-overholdelseskonto.

2. Den centrale administrator sikrer, at overholdelsesstatustallet for hver ESR-overholdelseskonto for hvert af årene 2022 til 2025 og 2027 til 2030 bestemmes i EU-registret ved at beregne summen af alle AEA'er, kreditter i henhold til artikel 24a i direktiv 2003/87/EF og LMU'er fratrukket den samlede mængde revurderede drivhusgasemissioner udtrykt i ton kuldioxidækvivalent på samme ESR-overholdelseskonto på en dato, der ligger én måned efter bestemmelsen af overholdelsesstatustallet for det foregående år.

Den centrale administrator sikrer, at overholdelsesstatustallet for hver ESR-overholdelseskonto registreres i EU-registret.

Artikel 59g

Anvendelse af artikel 9, stk. 1, litra a) og b), i forordning (EU) 2018/842

1. Hvis overholdelsesstatustallet, jf. nærværende forordnings artikel 59f, er negativt, sikrer den centrale administrator, at den overskydende mængde revurderede drivhusgasemissioner udtrykt i ton kuldioxidækvivalent ganget med den faktor på 1,08, der er omhandlet i artikel 9, stk. 1, litra a), i forordning (EU) 2018/842/EF, i EU-registret overføres fra en medlemsstats ESR-overholdelseskonto for det pågældende år til dennes ESR-overholdelseskonto for det følgende år.

2. Samtidig spærrer den centrale administrator den pågældende medlemsstats ESR-overholdelseskonti for de resterende år i overholdelsesperioden.

3. Den centrale administrator ændrer ESR-overholdelseskontoens status fra spærret til åben for alle de resterende år i overholdelsesperioden fra det år, for hvilket overholdelsesstatustallet, jf. artikel 59f, er nul eller positivt.

Artikel 59h

Brugen af fleksibilitet omhandlet i artikel 6 i forordning (EU) 2018/842

På anmodning af en medlemsstat sikrer den centrale administrator, at der i EU-registret foretages en overførsel af AEA'er fra EU-totalmængdekontoen (bilag II-AEA) til den pågældende medlemsstats ESR-overholdelseskonto for et givet år i overholdelsesperioden. En sådan overførsel foretages ikke i nogen af de følgende tilfælde:

a) medlemsstatens anmodning indgives, før saldoen for ESR-kvoteoverholdelseskontoen er beregnet, eller efter at overholdelsesstatustallet for det pågældende år er bestemt

b) den medlemsstat, der har indgivet anmodningen, er ikke opført i bilag II til forordning (EU) 2018/842

c) den mængde, der anmodes om, overstiger den samlede resterende mængde i bilag II til forordning (EU) 2018/842, der er til rådighed for den pågældende medlemsstat, som anført i de afgørelser, der vedtages efter artikel 4, stk. 3 og 4, i forordning (EU) 2018/842, og under hensyntagen til eventuelle nedjusteringer af mængden i henhold til artikel 6, stk. 3, andet afsnit, i nævnte forordning

d) den mængde, der anmodes om, overstiger mængden af emissionsoverskridelser for det pågældende år beregnet under hensyntagen til mængden af AEA'er, der overføres fra den pågældende medlemsstats ESR-overholdelseskonto for et givent år til dens LULUCF-overholdelseskonto i henhold til artikel 59x, stk. 3, eller artikel 59za, stk. 2.

Artikel 59i

Lån af AEA'er

På anmodning af en medlemsstat sikrer den centrale administrator, at der i EU-registret foretages en overførsel af AEA'er til den pågældende medlemsstats ESR-overholdelseskonto for et givet år i overholdelsesperioden fra dens ESR-overholdelseskonto for det følgende år i overholdelsesperioden. En sådan overførsel foretages ikke i nogen af de følgende tilfælde:

a) medlemsstatens anmodning indgives, før saldoen for ESR-kvoteoverholdelseskontoen er beregnet, eller efter at overholdelsesstatustallet for det pågældende år er bestemt

b) den mængde, der anmodes om, overstiger 10 % af det følgende års årlige emissionstildeling som fastlagt i henhold til artikel 4, stk. 3, og artikel 10 i forordning (EU) 2018/842 for årene 2021 til 2025 og 5 % af det følgende års årlige emissionstildeling som fastlagt i henhold til artikel 4, stk. 3, og artikel 10 i forordning (EU) 2018/842 for årene 2026 til 2029.

Artikel 59j

Opsparing af AEA'er

På anmodning af en medlemsstat sikrer den centrale administrator, at der i EU-registret foretages en overførsel af AEA'er fra den pågældende medlemsstats ESR-overholdelseskonto for et givet år i overholdelsesperioden til dens ESR-overholdelseskonto for et af de følgende år i overholdelsesperioden. En sådan overførsel foretages ikke i nogen af de følgende tilfælde:

a) medlemsstatens anmodning indgives, før saldoen for ESR-overholdelseskontoen er beregnet for det pågældende år

b) den mængde, der anmodes om, overstiger for så vidt angår år 2021 kontoens positive saldo som beregnet i henhold til artikel 59e

c) den mængde, der anmodes om, overstiger for så vidt angår år 2022 til 2029 kontoens positive saldo som beregnet i henhold til denne forordnings artikel 59e eller 30 % af den pågældende medlemsstats kumulative årlige emissionstildelinger frem til det pågældende år som fastlagt i henhold til artikel 4, stk. 3, og artikel 10 i forordning (EU) 2018/842

d) status for ESR-overholdelseskontoen, hvorfra overførslen igangsættes, tillader ikke overførslen.

Artikel 59k

Brug af enheder for arealbaseret emissionsbegrænsning (LMU)

På anmodning af en medlemsstat sikrer den centrale administrator, at der i EU-registret foretages en overførsel af LMU fra en medlemsstats LULUCF-overholdelseskonto til den pågældende medlemsstats ESR-overholdelseskonto. En sådan overførsel foretages ikke i nogen af de følgende tilfælde:

a) den mængde, der anmodes om, overstiger den mængde LMU'er, der i henhold til artikel 59x kan overføres til ESR-overholdelseskontoen, eller den resterende mængde

b) den mængde, der anmodes om, overstiger den mængde, der er til rådighed ifølge bilag III til forordning (EU) 2018/842, eller den resterende mængde

c) den mængde, der anmodes om, overstiger mængden af emissioner for det pågældende år fratrukket mængden af AEA'er for det pågældende år som fastlagt i artikel 10, stk. 2, i forordning (EU) 2018/842 og i de afgørelser, der vedtages i henhold til artikel 4, stk. 3, og artikel 10 i nævnte forordning, og fratrukket summen af alle de AEA'er, der er opsparet fra tidligere år til det indeværende år eller ethvert efterfølgende år i henhold til artikel 59j i nærværende forordning

d) den pågældende medlemsstat har ikke indgivet sin rapport i overensstemmelse med artikel 7, stk. 1, andet afsnit, i forordning (EU) nr. 525/2013, hvori den underretter om sin intention om at gøre brug af fleksibilitetsmulighederne i artikel 7 i forordning (EU) 2018/842

e) den pågældende medlemsstat har ikke overholdt forordning (EU) 2018/841

f) overførslen indledes, før saldoen for den pågældende medlemsstats LULUCF-overholdelseskonto er beregnet, eller efter at overholdelsesstatustallet for den pågældende overholdelsesperiode er bestemt i henhold til artikel 59u og 59za

g) overførslen indledes, før saldoen for den pågældende medlemsstats ESR-overholdelseskonto er beregnet, eller efter at overholdelsesstatustallet for det pågældende år er bestemt.

Artikel 59l

Forudgående overførsler af en medlemsstats årlige emissionstildeling

På anmodning af en medlemsstat sikrer den centrale administrator, at der i EU-registret foretages en overførsel af AEA'er fra den pågældende medlemsstats ESR-overholdelseskonto for et givet år til en anden medlemsstats ESR-overholdelseskonto. En sådan overførsel foretages ikke i nogen af de følgende tilfælde:

a) den mængde, der anmodes om, for så vidt angår år 2021 til 2025, overstiger 5 % af det igangsættende medlemslands emissionstildeling for det pågældende år, jf. artikel 4, stk. 3, og artikel 10 i forordning (EU) 2018/842, eller den resterende mængde, der er til rådighed

b) den mængde, der anmodes om, for så vidt angår år 2026 til 2030, overstiger 10 % af det igangsættende medlemslands emissionstildeling for det pågældende år, jf. artikel 4, stk. 3, og artikel 10 i forordning (EU) 2018/842, eller den resterende mængde, der er til rådighed

c) medlemsstaten har anmodet om en overførsel til en ESR-overholdelseskonto for et år, som ligger forud for det pågældende år

d) status for ESR-overholdelseskontoen, hvorfra overførslen igangsættes, tillader ikke overførslen.

Artikel 59m

Overførsler efter beregning af saldoen for ESR-overholdelseskontoen

På anmodning af en medlemsstat sikrer den centrale administrator, at der i EU-registret foretages en overførsel af AEA'er fra den pågældende medlemsstats ESR-overholdelseskonto for et givet år til en anden medlemsstats ESR-overholdelseskonto. En sådan overførsel foretages ikke i nogen af de følgende tilfælde:

a) medlemsstatens anmodning indgives, før saldoen for ESR-overholdelseskontoen er beregnet i henhold til artikel 59e

b) den mængde, der anmodes om, overstiger kontoens positive saldo som beregnet i henhold til artikel 59e eller den resterende mængde

c) status for ESR-overholdelseskontoen, hvorfra overførslen igangsættes, tillader ikke overførslen.

Artikel 59n

Sikkerhedsreserve

Når de relevante drivhusgasemissionsdata er opført i henhold til denne forordnings artikel 59d for år 2030, udsteder den centrale administrator på EU-ESR-sikkerhedsreservekontoen en mængde supplerende AEA'er svarende til forskellen mellem 70 % af summen af samtlige medlemsstaters revurderede emissioner for år 2005 fastlagt efter metoden i den afgørelse, der er vedtaget i henhold til artikel 4, stk. 3, i forordning (EU) 2018/842, og summen af de relevante revurderede drivhusgasemissionsdata for alle medlemsstater for år 2030. En sådan mængde skal være på mellem 0 og 105 millioner AEA'er.

Artikel 59o

Første runde af distributionen af sikkerhedsreserven

1. På anmodning af en medlemsstat sikrer den centrale administrator, at der i EU-registret foretages en overførsel af AEA'er fra EU-ESR-sikkerhedsreservekontoen til den pågældende medlemsstats ESR-overholdelseskonto for et givet år fra 2026 til 2030 i overensstemmelse med medlemsstatens anmodning. En sådan overførsel foretages ikke i nogen af de følgende tilfælde: a) der henvises i anmodningen til en ESR-overholdelseskonto for et andet år end årene 2026 til 2030 b) medlemsstatens anmodning indgives, før saldoen for år 2030 er beregnet c) medlemsstatens anmodning indgives mindre end seks uger før bestemmelsen af overholdelsesstatustallet for ESR-overholdelseskontoen for år 2026 d) anmodningen er indgivet af en medlemsstat, som ikke er opført i den afgørelse, der er offentliggjort i henhold til artikel 11, stk. 5, i forordning (EU) 2018/842 e) den mængde, der anmodes om, overstiger 20 % af medlemsstatens samlede overopfyldelse i perioden fra 2013 til 2020 som fastlagt i den afgørelse, der er offentliggjort i henhold til artikel 11, stk. 5, i forordning (EU) 2018/842, eller den mængde, der er nedsat i henhold til stk. 3 i nærværende artikel, eller den resterende mængde, der er til rådighed f) mængden af AEA'er, der er solgt til andre medlemsstater i henhold til artikel 59l og 59m, overstiger mængden af AEA'er, der er erhvervet fra andre medlemsstater i henhold til artikel 59l og 59m g) den mængde, der anmodes om, overstiger mængden af emissionsoverskridelser for det pågældende år, når følgende tages i betragtning: i) mængden af AEA'er for det pågældende år som fastsat i de afgørelser, der vedtages i henhold til artikel 4, stk. 3, og artikel 10 i forordning (EU) 2018/842 ii) mængden af AEA'er, der er erhvervet til eller solgt fra ESR-overholdelseskontoen for det pågældende år i henhold til artikel 59l og 59m iii) den fulde mængde AEA'er, der er opsparet fra tidligere år til det indeværende år eller andre efterfølgende år i henhold til artikel 59j iv) den samlede mængde AEA'er, der kan lånes i det pågældende år i henhold til artikel 59i v) mængden af LMU'er, der i henhold til artikel 59x kan overføres til ESR-overholdelseskontiene, eller den resterende mængde, der er til rådighed i henhold til artikel 59m.

2. Seks uger før overholdelsesstatustallet bestemmes for år 2026, sikrer den centrale administrator, at den samlede sum AEA'er, som samtlige medlemsstater har anmodet om i henhold til stk. 1, beregnes og angives i EU-registret.

3. Hvis den i stk. 2 omhandlede sum er større end den samlede mængde AEA'er på EU-ESR-sikkerhedsreservekontoen, sikrer den centrale administrator, at der i EU-registret foretages en overførsel af hver af de mængder, de enkelte medlemsstater har anmodet om, idet disse nedsættes forholdsmæssigt.

4. Den centrale administrator sikrer, at den forholdsmæssigt nedsatte mængde beregnes i EU-registret ved, at den mængde, der anmodes om, multipliceres med forholdet mellem den samlede mængde AEA'er på EU-ESR-sikkerhedsreservekontoen og den samlede mængde, som alle medlemsstaterne har anmodet om, jf. stk. 1.

Artikel 59p

Anden runde af distributionen af sikkerhedsreserven

1. Hvis den i artikel 59o, stk. 2, omhandlede sum er lavere end den samlede mængde AEA'er på EU-ESR-sikkerhedsreservekontoen, sikrer den centrale administrator, at der i EU-registret tillades yderligere anmodninger fra medlemsstaterne forudsat at: a) medlemsstatens anmodning indgives tidligst seks uger før bestemmelsen af overholdelsesstatustallet for år 2026, men ikke senere end tre uger før bestemmelsen af overholdelsesstatustallet for år 2026 b) anmodningen er indgivet af en medlemsstat, som er opført i den afgørelse, der er offentliggjort i henhold til artikel 11, stk. 5, i forordning (EU) 2018/842 c) mængden af AEA'er, der er solgt til andre medlemsstater i henhold til artikel 59l og 59m, ikke overstiger mængden af AEA'er, der er erhvervet fra andre medlemsstater i henhold til artikel 59l og 59m d) den overførte mængde ikke overstiger mængden af emissionsoverskridelser for det pågældende år, idet alle de mængder, der er opført i henhold til artikel 59o, stk. 1, litra g), og mængden af AEA'er, der er modtaget i henhold til artikel 59o, tages i betragtning.

2. Hvis summen af alle gyldige anmodninger er større end den resterende samlede mængde, sikrer den centrale administrator, at det i EU-registret beregnes, hvilken mængde der skal overføres for hver gyldig anmodning ved at multiplicere den resterende samlede mængde AEA'er på EU-ESR-sikkerhedsreserv